Tolonglah tegur, ini Kerajaan Malaysia bukan Madani

Oleh Siti Fatimah Ishak

BANGI, 19 Rabiulawal 1445H, Khamis – Prof Dr Mohd Ridhuan Tee sekali lagi menasihatkan semua pihak supaya menggunakan istilah Kerajaan Malaysia dengan betul tanpa menambah penggunaan kata lain yang ternyata salah dan bercanggah undang-undang-undang.

Beliau berkata, kerajaan yang ada dahulu hinggalah sekarang hanya Kerajaan Malaysia – bukan Kerajaan Madani atau kerajaan yang di belakangnya parti politik.

Kerajaan adalah kerajaan, kita hanya ada satu kerajaan – yang mana ia berdaulat, mempunyai kuasa, dan boleh mengambil tindakan undang-undang terhadap orang lain atau mempertahankan haknya.

“Kerajaan Malaysia tetap Kerajaan Malaysia, ianya berdaulat. Tidak adalah ada istilah Kerajaan Madani, Kerajaan Anwar, Kerajaan Muhyiddin, Kerajaan Najib, Kerajaan PN, Kerajaan PH atau apa sahaja.

“Dalam konteks hari ini, Madani itu adalah tag line kerajaan, maka sebutlah, Kerajaan Malaysia Madani atau kerajaan Malaysia yang menjunjung Madani.

“Sebutlah nama Kerajaan Malaysia, kerana ia berjalan seiringan. Tidak boleh dipisahkan, walau apa pun sekali terjadi,” katanya kepada Ismaweb.

Beliau mengakui pelik apabila wakil rakyat sendiri tidak menyebut Kerajaan Malaysia ketika membahaskan perkara di Parlimen.

“Lebih pelik, Speaker pun tidak menegur. Speaker juga tidak faham asas ilmu politik. Inilah akibatnya apabila orang politik atau wakil rakyat tidak mengikuti kursus asas sains politik.

“Pada saya, sudah sampai masanya, wakil rakyat diberikan kursus asas politik.

“Kita mahu pemimpin guna perkataan yang betul dan tepat supaya tidak menjadi bahan ketawa dunia,” katanya.


Ramalan ‘kepala ribut’ tular di media sosial palsu

BANGI, 15 Jamadilawal 1443H, Isnin – Jabatan Meteorologi (MetMalaysia) menafikan maklumat cuaca berkenaan ‘kepala ribut’ yang sedang tular di pelbagai media sosial termasuk aplikasi WhatsApp.

Dalam satu kenyataan, hari ini MetMalaysia menegaskan bahawa penyebaran maklumat berita palsu dan tidak sahih boleh dikenakan tindakan di bawah Akta Komunikasi dan Mulimedia 1998

Jabatan itu turut mengingatkan orang ramai mendapatkan maklumat sahih mengenai ramalan dan amaran cuaca melalui media sosial dan laman web rasmi MetMalaysia atau melalui talian hotline 1-300-22-1638 dan aplikasi myCuaca.

“Justeru kita ingin mengingatkan orang ramai agar tidak mudah mempercayai apa yang mereka baca dalam talian dan menyemak dahulu kesahihan maklumat tersebut sebelum membuat sebarang pandangan atau kesimpulan mengenai sesuatu isu,” katanya.

Suruhanjaya Komunikasi dan Multimedia (SKMM) turut memberi amaran kepada orang ramai agar tidak menyebarkan maklumat palsu menerusi SMS atau media sosial.

“Ianya adalah kesalahan di bawah Seksyen 211 dan 233 Akta Komunikasi dan Multimedia 1998.

“Jika didapati bersalah, mereka boleh disaman tidak lebih RM50,000 atau dipenjara tidak lebih setahun atau kedua-duanya,” katanya.


Pencemaran Sungai Kundang : Tiga lelaki direman tujuh hari

KUALA LUMPUR, 10 Rabiulawal 1442H, Selasa – Tiga lelaki termasuk seorang pengarah syarikat di sebuah kilang memproses minyak kelapa sawit terpakai ditahan reman tujuh hari mulai hari ini hingga 2 November berhubung pencemaran air di Sungai Kundang, Rawang.

Perintah reman ke atas kesemua suspek berusia antara 36 hingga 67 tahun itu dikeluarkan Majistret Nur Hafizah Rajuni di Mahkamah Majistret Selayang di sini, selepas membenarkan permohonan polis untuk menahan reman mereka selama tujuh hari.

Mereka yang ditahan ialah pengarah syarikat berusia 67 tahun dan dua pekerja kilang warga tempatan.

Kesemua suspek ditahan reman bagi membantu siasatan kes mengikut Seksyen 430 Kanun Keseksaan iaitu bagi kesalahan melakukan khianat dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.

Seksyen itu memperuntukkan hukuman penjara tidak kurang lima tahun dan maksimum 30 tahun dengan denda atau kedua-duanya, jika sabit kesalahan.

Prosiding reman ketiga-tiga suspek bermula pukul 9 pagi itu selesai 9.30 pagi. Kesemua mereka yang memakai baju lokap polis berwarna oren tiba di Kompleks Mahkamah Selayang pada 8.45 pagi selepas ditahan 3 petang semalam di sebuah premis.

Sebelum ini, media melaporkan siasatan awal Lembaga Urus Air Selangor (LUAS) mendapati pencemaran bau air sungai itu berpunca daripada bahan biodiesel yang melebihi 10 TON (ukuran kadar bau) pada aliran disyaki dari kawasan perindustrian Kundang Jaya. -Bernama


Penjajah Israel makin ganas tembak pula remaja Palestin

RAMALLAH, 11 Rabiulawal 1444H, Sabtu – Tentera rejim pengganas Israel menembak mati dua rakyat Palestin di Jenin pada Sabtu, beberapa jam selepas dua remaja maut ditembak dalam insiden berasingan di Tebing Barat yang diduduki semalam.

Kementerian Kesihatan Palestin mengesahkan, Mahmoud Assos, 18, dan Ahmed Daragma, 16, terkorban akibat tembakan tentera Israel ketika serbuan tentera di kem pelarian Jenin.

“Assos ditembak di bahagian leher manakala Daragma ditembak di kepala,” katanya.

Media melaporkan, kenderaan berperisai, jentolak, helikopter tentera dan dron tempur dikerahkan dalam serbuan itu.

Pejuang Palestin bertindak balas dengan tembakan langsung sementara penduduk yang tidak bersenjata turut berdepan dengan tentera Israel.

Sekurang-kurangnya 11 lagi rakyat Palestin cedera, tiga daripadanya masih kritikal.

Tentera Israel mendakwa, pihaknya konon sedang menjalankan operasi penangkapan apabila alat letupan, ‘molotov cocktail’ serta tembakan dilepaskan ke arah askar yang membalas tembakan dan serangan dikenal pasti.

“Seorang lelaki Palestin telah ditangkap,” katanya.

Sumber Palestin mengenal pasti lelaki itu sebagai Saleh Abu Zeneh.

Terdahulu, dua lagi remaja Palestin dibunuh oleh tentera Israel pada petang Jumaat.

Adel Ibrahim Daoud, 14, ditembak di kepala berhampiran penghadang pemisah Israel di Qalqilya manakala Mahdi Ladadweh, 17, ditembak di dada oleh tentera di barat laut Ramallah.


RON97 naik 2 sen

BANGI, 19 Zulkaedah 1442H, Rabu – Harga runcit petrol RON97 naik 2 sen, daripada RM2.67 seliter kepada RM2.69 seliter.

Sementara, produk RON95 dan diesel masing-masing kekal pada paras RM2.05 seliter serta RM2.15 seliter, menurut Kementerian Kewangan.

Harga terkini itu ditetapkan bagi tempoh 1 Julai sehingga 7 Julai 2021, berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguh pun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” kata kementerian dalam kenyataan, hari ini.


KKM puas hati pematuhan SOP PRN Melaka: Khairy

KUALA LUMPUR, 6 Rabiulakhir 1443H, Khamis – Kementerian Kesihatan (KKM) berpuas hati dengan pematuhan prosedur operasi standard (SOP) bagi Pilihan Raya Negeri (PRN) Melaka, kata menterinya Khairy Jamaluddin.

Beliau bagaimanapun menasihatkan pemimpin politik supaya menunjukkan kepimpinan melalui teladan agar rakyat turut mematuhi SOP yang dikeluarkan.

“Secara keseluruhan, KKM melihat pematuhan SOP adalah baik namun malangnya ada juga yang tidak patuh seperti pemimpin dan ahli politik. Sepatutnya mereka (pemimpin dan ahli politik) menunjukkan teladan yang baik.

“Sepatutnya mereka ini lebih memahami dan mungkin apabila ke lapangan, minta kurangkan pegawai pengiring. Apabila terlalu ramai orang yang mengiring seseorang pemimpin itu, susah untuk menjaga jarak fizikal,” katanya kepada pemberita selepas menjadi tetamu program Selamat Pagi Malaysia di TV1 hari ini.

Suruhanjaya Pilihan Raya menetapkan tarikh mengundi PRN Melaka pada 20 Nov dan undi awal pada 16 Nov susulan pembubaran Dewan Undangan Negeri Melaka pada 4 Okt lepas selepas empat Ahli Dewan Undangan Negeri menarik sokongan terhadap Ketua Menteri Datuk Seri Sulaiman Md Ali.

Sementara itu, mengenai kira-kira 40 peratus individu yang tidak hadir selepas menerima janji temu vaksinasi dos penggalak COVID-19, Khairy berkata KKM akan meningkatkan komunikasi untuk memastikan kesemua penerima janji temu dos itu hadir menerima suntikan.

Beliau berkata bukti bahawa dos penggalak itu selamat digunakan akan dimaklumkan kepada individu terbabit terutamanya bagi melindungi orang ramai daripada ancaman virus COVID-19.

“Kita akan pastikan mereka yang dah terima janji temu booster (dos penggalak) dapat menepati janji temu yang diberikan. Kita akan tunjukkan bukti bahawa ia selamat dan sangat digalakkan untuk melindungi terutamanya orang tua daripada kesan buruk virus,” katanya.

Beliau memaklumkan peratusan itu menerusi ciapan di Twitter rasminya semalam dan berkata jumlah kemasukan ke hospital akan meningkat sekiranya bilangan mereka yang menerima dos penggalak itu kekal rendah. – Bernama


Pekebun haram Musang King Raub lulus permohonan koperasi?

BANGI, 8 Jamadilawal 1442H, Rabu – Suruhanjaya Koperasi Malaysia (SKM) dilapor meluluskan permohonan peladang durian Musang King mewujudkan koperasi, di tengah-tengah pertikaian pencerobohan tanah milik kerajaan di Raub, Pahang.

Menurut Facebook Save Musang King Alliance, mesyuarat keahlian pertama koperasi akan diadakan pada 29 Disember ini.

Ketua jawatankuasa koperasi mendakwa bahawa mesyuarat berkenaan akan diadakan di Dewan Kuan Yin, Sungai Ruan pada jam 2 petang.

“Pada masa ini, kami telah mengumpulkan lebih 400 ahli dan berharap semua dapat meluangkan masa untuk hadir,” katanya seperti dipetik East Coast China Press, semalam.

Katanya, keahlian itu adalah koperasi durian pertama di Raub, di mana ahlinya semua terdiri daripada semua cabang perniagaan dan rangkaian industri durian di daerah berkenaan serta Bentong.

“Penubuhan organisasi ini tidak hanya memperjuangkan hak dan kepentingan daripada kerajaan negeri, tetapi secara komprehensif memajukan peladang, memperluas industri eksport mereka dan meningkatkan peluang perniagaan,” katanya.

Katanya lagi, ahli koperasi juga akan memohon pengesahan daripada kerajaan negeri untuk semua tanah pertanian yang tidak berlesen, dan akan mempromosikan pembangunan pertanian di bawah rancangan koperasi berdasarkan empat prinsip.

Ia adalah perkongsian adil, perdagangan bebas, cukai tanah yang wajar dan pemulihan alam sekitar.

Menurutnya, 12 pengarah juga akan dipilih dalam mesyuarat pada 29 Disember, dan yuran keahlian sebanyak RM100 akan dikenakan untuk saham koperasi.


Gelombang ketiga COVID-19 dijangka hingga awal tahun depan

KUALA LUMPUR, 2 Rabiulawal 1442H, Isnin – Wabak pandemik COVID-19 yang kini dalam gelombang ketiga dijangka berlarutan hingga awal tahun depan.

Ia seiring peningkatan kes jangkitan virus di seluruh dunia, yang menunjukkan tempoh ia mencapai tahap puncak semakin lama berbanding gelombang pertama dan kedua.

Justeru, Pakar perubatan kesihatan awam (epidemiologi), Dr Ahmad Zaid Fattah Azman berkata, peningkatan mendadak kes jangkitan baharu akan berlarutan bagi suatu tempoh agak lama.

Beliau yang juga Pensyarah Kanan Fakulti Perubatan Universiti Putra Malaysia (UPM) berkata, usaha untuk melandaikan lengkuk virus bergantung kepada beberapa faktor.

“Jangkitan gelombang ketiga ini mungkin dapat dilandaikan menjelang awal tahun depan, bergantung sama ada vaksin dapat dihasilkan pada akhir tahun ini atau sebaliknya.

“Kes memang dijangka meningkat apabila kadar kebolehjangkitan semakin tinggi dan kerajaan perlu lebih agresif.

“Trend jangkitan kekal meningkat dan jika keadaan seperti ini berlarutan selama dua minggu lagi, sistem perkhidmatan hospital kita akan lumpuh,” katanya seperti dilapor Berita Harian.

Pada masa sama, beliau tidak menolak kemungkinan kegagalan mematuhi Standard Operasi Prosedur (SOP) turut mengakibatkan peningkatan mendadak jangkitan baharu COVID-19.

“Mungkin kita sebelum ini, tidak pernah mengalami pandemik bagi suatu jangka masa yang lama. Keadaan ini sekali gus mungkin mengakibatkan orang ramai fatigue (penat) untuk mengamalkan SOP,” katanya.


73 warga China ditahan urus, promosi aktiviti judi

BANGI, 9 Rabiualkhir 1442H, Rabu – Sebuah pusat peranginan lama di Banting dipercayai dijadikan lokasi kegiatan penganjuran judi dalam talian yang menyasarkan pelanggan dari China.

Malah, kedudukannya jauh dari kawasan bandar itu turut menjadikannya sebagai lokasi aktiviti pertaruhan pelaburan saham disyaki tanpa lesen.

Bagaimanapun, kegiatan dipercayai beroperasi kira-kira dua bulan lalu itu dihidu polis yang menahan 88 individu dalam Op Dadu, petang semalam.

Ketua Penolong Pengarah Bahagian Kongsi Gelap, Perjudian dan Maksiat (D7) Bukit Aman, Senior Asisten Komisioner Azmi Adam berkata, serbuan dijalankan sepasukan pegawai dan anggota D7 Bukit Aman serta dibantu D7 Ibu Pejabat Polis Kontinjen (IPK) Selangor dan Ibu Pejabat Polis Daerah (IPD) Kuala Langat.

“Dalam operasi terbabit, seramai 61 lelaki warga China, 12 perempuan warga China, 12 lelaki tempatan dan tiga wanita tempatan berumur antara 23 hingga 46 tahun ditahan di lokasi serbuan.

“Polis turut merampas 112 set komputer, 29 unit komputer riba, 1207 unit telefon bimbit pelbagai jenama, 15 unit router, lima unit modem serta wang tunai berjumlah RM2,200.

“Siasatan mendapati beberapa blok di pusat peranginan terbabit dijadikan sebagai tempat kegiatan JOL-Calling Centre itu,” katanya seperti dilapor Harian Metro.

Azmi berkata, hasil serbuan dan pemeriksaan mendapati, semua tangkapan disyaki mengurus pusat aktiviti pertaruhan dan promosi judi dalam talian yang berpusat di negara ini, tetapi menyasarkan pelanggan atau mangsa dari China.

Beliau berkata, pusat panggilan itu turut menjalankan aktiviti pertaruhan pelaburan saham dan kegiatan jual beli secara dalam talian disyaki scammer.

“Suspek menggunakan laman sesawang https://cp.360.cn untuk menjalankan aktiviti perjudian dalam talian menggunakan suatu pertaruhan dikenali sebagai Loteri 360.

“Sindiket ini menggunakan transaksi kewangan melalui perbankan dalam talian bank di China untuk proses menerima dan membayar hasil perjudian dalam talian dengan menggunakan mata wang China,” katanya.

Beliau berkata, lokasi itu mempunyai ciri-ciri keselamatan seperti pengawal keselamatan, pemantauan kamera litar tertutup (CCTV) untuk keluar, masuk, naik, turun dari blok penginapan mereka.

Katanya, kes disiasat mengikut Seksyen 4(1)(c) & (g) Akta Rumah Judi Terbuka 1953, Seksyen 6 (1)(c) Akta Imigresen 1959 dan Seksyen 15 (1)(c) Akta Imigresen 1959.


Anwar tolak kemudahan bertaraf menteri

KUALA LUMPUR, 10 Rabiulawal 1443H, Ahad – Ketua Pembangkang Datuk Seri Anwar Ibrahim menolak faedah dan kemudahan bertaraf menteri termasuk gaji dan elaun bulanan.

Anwar dalam kenyataan yang dimuat naik dalam laman sosial Facebooknya berkata, sebaliknya, dana itu akan didermakan kepada tabung rakyat miskin.

“Saya juga telah tegaskan kepada pihak Parlimen yang menyediakan pejabat saya untuk tidak membuat sebarang pengubahsuaian dan diberi peruntukan tambahan,” katanya.

Dalam pada itu, Anwar mengucapkan penghargaan kepada Perdana Menteri Datuk Seri Ismail Sabri Yaakob dan kerajaan kerana bersetuju menambah baik taraf Parlimen dan fungsi Ketua Pembangkang seperti mana-mana negara demokratik lain.

“Seperti yang dinyatakan Perdana Menteri dalam surat kepada saya, keputusan ini tidak menjejaskan peranan Ketua Pembangkang. Saya akan tetap menjalankan tugas seperti sediakala,” katanya.

Beliau berkata, aspek semak imbang akan terus diperhebat. – Bernama


MH17: Malaysia gesa negara, pihak terlibat beri kerjasama

PUTRAJAYA, 16 Zulhijjah 1443H, Sabtu – Malaysia menggesa semua negara serta pihak yang terlibat untuk memberi kerjasama sepenuhnya mengikut Resolusi Majlis Keselamatan Pertubuhan Bangsa-Bangsa Bersatu (UNSC) 2166 (2014) berkaitan pesawat Malaysia Airlines penerbangan MH17 yang ditembak jatuh di Ukraine.

Dalam kenyataan yang dikeluarkan Kementerian Pengangkutan (MOT) hari ini sempena memperingati ulang tahun kelapan tragedi MH17, kementerian itu memaklumkan gesaan dibuat bagi memastikan pihak bertanggungjawab terhadap tragedi itu dibawa ke muka pengadilan menerusi prosiding jenayah yang bebas, terbuka dan telus dalam pendakwaan kebangsaan di Belanda ketika ini.

“Proses kehakiman yang menyeluruh mesti dilakukan untuk mendapatkan kebertanggungjawaban penjenayah dan menuntut keadilan bagi mangsa serta waris yang terlibat dalam tragedi MH17.

“Mencari kebenaran terhadap nahas yang berlaku akan terus menjadi keutamaan kami (Malaysia),” menurut kenyataan itu.

Pesawat Boeing 777 itu dalam perjalanan dari Amsterdam ke Kuala Lumpur pada 17 Julai 2014 apabila ia ditembak jatuh di bahagian timur Ukraine. Mengorbankan 298 penumpang termasuk kru pesawat itu.

Walaupun tidak dapat mengembalikan mangsa nahas terbabit ke dunia ini atau mengurangkan kesedihan serta keperitan yang dirasai ahli keluarga, MOT memberitahu Malaysia tetap komited mencari kebenaran serta menuntut keadilan terhadap insiden itu.

“Kami (Malaysia) mengulangi rasa simpati dan ucapan takziah kepada seluruh ahli keluarga dan insan tersayang mangsa nahas penerbangan MH17. Kami akan pastikan insiden tragis seperti ini tidak berulang lagi,” menurut kenyataan itu.

Sebagai tanda solidariti bersama waris tragedi itu, MOT menyatakan pemergian kesemua mangsa akan terus diingati. – Bernama


Capai kestabilan ekonomi dahulu sebelum laksana PRU15: Akademik

Oleh Siti Hafidah Abd Ghaffar

BANGI, 1 Safar 1444H, Isnin – Meskipun ketika ini bahang Pilihan Raya Umum ke-15 (PRU15) semakin terasa, sukar untuk menentukan waktu yang sesuai membubarkan Parlimen.

Pun begitu, wujud desas-desus mengatakan PRU15 akan diadakan dalam tempoh beberapa bulan akan datang.

Ia susulan tindakan kerajaan mempercepatkan pembentangan Bajet 2023 tiga minggu dari tarikh sebenar.

Bagaimanapun Perdana Menteri, Datuk Seri Ismail Sabri Yaakob enggan mengulas lanjut mengenai tarikh pembubaran Parlimen walaupun UMNO sendiri mendesak agar PRU15 diadakan segera.

Mengulas perkara itu, Pakar Perundangan Universiti Islam Antarabangsa Malaysia (UIAM), Prof Dr Nik Ahmad Kamal Nik Mahmood berpendapat, waktu sesuai pelaksanaan PRU15 ialah apabila negara telah dapat mencapai kestabilan dalam ekonomi.

Selain itu, mata wang ringgit semakin stabil dan harga barang dapat diturunkan serta suasana ekonomi secara keseluruhan memuaskan.

“Namun, oleh kerana harga barang keperluan, keadaan ekonomi dipengaruh oleh suasana ekonomi dunia maka selagi dunia belum mencapai kestabilan keseluruhan, maka amat sukar untuk kita pulih dengan cepat,” katanya ketika dihubungi Ismaweb.

Justeru, beliau berpandangan sukar untuk tentukan masa yang sesuai untuk pilihan raya sekarang kerana suasana ‘feel good’ belum dapat dirasakan.

“Lantas terpulang kepada Perdana Menteri menentukan masa yang sesuai,” katanya.


200 usahawan aplikasi amalan i4.0 pertanian terima dana RM100,000

PUTRAJAYA, , 25 Syaaban 1442H, Rabu – Seramai 200 usahawan pertanian yang berpotensi mengaplikasi pertanian moden dan pintar selaras amalan teknologi industri 4.0 (i4.0) akan menerima pembiayaan kewangan maksimum RM100,000 seorang, kata Menteri Pertanian dan Industri Makanan Datuk Seri Dr Ronald Kiandee.

Beliau berkata Perbadanan Pembangunan Teknologi Malaysia (MTDC) diberi peranan mengenal pasti usahawan-usahawan berkenaan untuk dibimbing, dilatih dan diberikan bantuan teknikal bagi merancakkan lagi i4.0 dalam sektor pertanian, manakala Agrobank pula menyediakan pembiayaan kewangan RM20 juta.

Katanya usahawan terpilih akan dibimbing menerusi cabang akademi MTDC seperti Technopreneur Training Academy (TENTRA) untuk latihan keusahawanan dan Centre of 9 Pillars (Co9P) untuk kemudahan latihan bersama jurulatih berpengalaman bagi setiap latihan dan keperluan solusi i4.0.

“Pendekatan ini dibuat oleh kerajaan untuk melahirkan lebih ramai usahawan dalam bidang pertanian yang berlatarbelakangkan kepada penggunaan teknologi.

“Kita harap agar anak muda mengambil manfaat dan peluang dengan dana RM20 juta yang dibuat khusus untuk lahirkan usahawan pertanian moden,” katanya kepada pemberita selepas menyaksikan majlis menandatangani perjanjian persefahaman antara Agrobank dan MTDC di sini hari ini.

Agrobank diwakili oleh Penanggung Tugas Presiden atau Ketua Pegawai Eksekutifnya iaitu Khadijah Iskandar manakala MTDC diwakili Ketua Pegawai Eksekutifnya Datuk Norhalim Yunus.

Mengulas lanjut, Ronald berkata pelbagai bentuk latihan termasuk sesi perkongsian ilmu bakal dikendalikan oleh Agrobank dan MTDC untuk merancakkan lagi penggunaan teknologi industri 4.0 dalam kalangan usahawan.

“Amalan teknologi moden dan pintar bakal menjadi masa depan di landskap sektor pertanian, dan saya gembira kerana akhirnya visi ini akan direalisasikan menerusi kerjasama ini bagi menyokong pembangunan industri pertanian,” katanya.

Katanya usahawan akan diperkenalkan kepada penggunaan robot dalam amalan pertanian pintar yang bukan sahaja menjimatkan kos operasi malah membantu menguruskan perniagaan yang dengan lebih baik.

“Pertanian pintar mempunyai potensi besar untuk menyediakan hasil pertanian yang lebih produktif dan secara mampan,” kata Ronald.

Sementara itu Norhalim berkata penggunaan teknologi akan menarik golongan muda untuk menjadi usahawan dalam sektor pertanian.

“MTDC akan mengenal pasti usahawan yang layak dan kita akan beri bimbingan tentang bagaimana mereka perlu menguruskan tanaman bermula daripada pemilihan benih sehingga cara menjual produk yang dihasilkan,” katanya. – Bernama


Abang rentung, adik sempat selamatkan diri

SHAH ALAM, 2 Zulhijjah 1441H, Khamis – Seorang lelaki rentung manakala adiknya berjaya menyelamatkan diri dalam kejadian kebakaran sebuah rumah dua tingkat di Taman Bukit Saga, Seksyen 26 di sini, awal pagi tadi.

Penolong Pengarah Operasi Jabatan Bomba dan Penyelamat Selangor, Hafisham Mohd Noor berkata, dalam kejadian kira-kira pukul 4 pagi itu, mangsa yang rentung, Ahmad Zulhilman Zakaria, 27, ditemukan di bilik tidurnya di tingkat atas rumah berkenaan.

Beliau berkata adik mangsa, Ahmad Hamizan, 25, yang berada di bilik tidurnya di tingkat bawah rumah pula menyelamatkan diri dengan keluar menerusi tingkap sebelum meminta bantuan jiran.

“Rumah ini didiami tiga beradik lelaki dewasa dan ibu bapa mereka bekerja di luar negara. Siasatan mendapati, adik bongsu mereka, Ahmad Nazmi, 21, tiada di rumah ketika kebakaran dan dimaklumkan dia bermalam di rumah kawannya.

“Rumah dua tingkat ini dianggarkan terbakar 90 peratus dan punca kejadian masih dalam siasatan. Mayat mangsa dihantar ke Hospital Tengku Ampuan Rahimah Klang untuk tindakan lanjut,” katanya kepada pemberita di lokasi kebakaran di sini, hari ini.

Sementara itu, seorang jiran mangsa yang enggan dikenali memberitahu, beliau ada mendengar bunyi kaca pecah serta jeritan Ahmad Zulhilman meminta tolong kira-kira pukul 3 pagi dan menganggap rumah mereka dipecah masuk pencuri.

Namun, ketika keluar untuk menjengah rumah jirannya itu, beliau terkejut melihat api sangat marak dan asap yang tebal.

“Adiknya (Ahmad Hamizan) datang kepada saya dan beritahu abangnya tak boleh keluar. Beberapa jiran lain pun datang untuk bantu tapi api sangat marak dan haba terlalu panas menyebabkan kami langsung tak boleh dekat (dengan rumah tersebut).

“Saya yang menelefon bomba. Namun kami jiran-jiran berasa kesal kerana tak dapat bantu mangsa sebab mereka sekeluarga dah duduk sini sejak puluhan tahun lepas. Ibu bapa mereka pula tiada di sini (bekerja di luar negara),” katanya. – Bernama


Inisiatif rumah mampu milik perlu fokus belia

BANGI, 9 Rejab 1444H, Selasa – Inisiatif kerajaan untuk mengkaji dan menyediakan rumah mampu milik di seluruh negara seharusnya memfokuskan kepada golongan belia.

Langkah itu selaras dengan lambakan projek perumahan yang dibina, namun akhirnya terbengkalai ekoran harga tidak masuk akal dan diluar kemampuan golongan berkenaan.

Ketua Penerangan BERJASA, Meor M Azim berkata, golongan berkenaan terpaksa terikat dengan tempoh pinjaman panjang sehingga 30 tahun bagi mendapatkan pemilikan sebuah rumah.

“Ini belum berbicara mengenai kesesuaian rumah yang dibeli, pelepasan pinjaman yang tidak diterima bank dan sebagainya.

“Adapun sekiranya menyewa, kerajaan perlu memperkenalkan perumahan mikro,” katanya sebagai mengulas isu kos sara hidup membabitkan harga rumah yang tidak masuk akal untuk golongan muda.

Mengulas lanjut, beliau berkata, golongan belia akan lebih berani untuk berhijrah ke luar negeri bagi mencari pekerjaan stabil sekiranya kos sewaan rumah setimpal dengan gaji permulaan bekerja.

“Baru saja nak mula bekerja, namun tidak mampu menyewa kerana rumah sekarang dibina untuk mampu tengok berbanding mampu beli.

“Pekerja muda perlukan rangsangan kewangan terutama bagi mereka yang duduk di kawasan bandar.

“Ini bagi menggalakkan mereka memulakan kerjaya dengan selesa dan stabil serta dapat membantu meningkatkan pertumbuhan ekonomi setempat,” katanya.


Ubah persepsi, calon Bebas juga mampu menjadi pemimpin

Oleh Siti Hafidah Abd Ghaffar

BANGI, 11 Rabiulakhir 1443H, Selasa – Persepsi bahawa calon Bebas tidak mampu membentuk sebuah kerajaan bukanlah sesuatu perkara yang baru, memandangkan mereka belum diberi peluang memegang kuasa.

Sekretariat Gagasan Bebas Pilihan Raya Negeri (PRN) Melaka, Muhammad Zaki Omar berkata, calon Bebas mampu memimpin di peringkat masyarakat dan tidak mustahil melakukan perkara sama di peringkat Persekutuan mahupun kerajaan negeri.

Ini kerana, katanya, calon Bebas juga boleh mengakses kepada agensi kerajaan negeri mahupun Persekutuan yang telah dicipta dan dibentuk untuk membantu rakyat sekali gus dapat berkhidmat dengan lebih berkesan.

“Cuma sebelum ini kita tidak pernah melihat parti atau kumpulan calon Bebas memegang kuasa.

“Kerana itu kita mencipta persepsi bahawa mereka ini tidak mampu sedangkan latar belakang mereka cukup hebat,” katanya ketika menjadi panel Dimensi yang bertajuk PRN Melaka: Calon alternatif, politik baru? yang disiarkan secara langsung menerusi TV Pertiwi, malam ini.

Sekalipun memenangi PRN Melaka, Muhammad Zaki menegaskan dalam hal ini jawatan calon tersebut tetap wakil kepada rakyat dan perlu memainkan peranan sebagai pihak yang memegang amanah.

“Kami di peringkat Gagasan Bebas hanya membantu calon untuk mereka menjadi calon (wakil rakyat) dan berjaya mencapai kemenangan dalam waktu sekarang.

“Tetapi pada waktu sama, jawatankuasa ini akan diteruskan dan kami akan menjadi pemantau, pihak yang membantu dan menyokong daripada belakang,” katanya.

Katanya lagi, sebagai wakil rakyat, pihaknya akan berpegang pada prinsip integriti yang tinggi.

“Walaupun tidak ramai memenangi kerusi di peringkat kerajaan negeri tetapi kami tidak terikat dengan disiplin dan pemimpin mana-mana parti yang mana kami boleh bebas menyuarakan pendapat,” katanya.


Tun M sindir TPM terpalit lebih 40 pertuduhan tapi masih pegang jawatan

BANGI, 6 Jamadilakhir 1444H, Jumaat – Tun Dr Mahathir Mohamad secara sinis menyindir Datuk Seri Ahmad Zahid Hamidi hari ini, apabila masih terus memegang jawatan Timbalan Perdana Menteri meskipun sedang terpalit lebih 40 pertuduhan di mahkamah.

Walaupun tidak menyebut nama Ahmad Zahid secara khusus, jelas bekas Perdana Menteri itu mempersoalkan kedudukan Ahli Parlimen Bagan Datuk itu dalam kerajaan hari ini.

Dr Mahathir berkata demikian selepas melakukan pembacaan dan menyemak Perlembagaan Persekutuan sekali gus mendapati ketidakselarasan peruntukan di bawah Perkara 33A.

Beliau berkata, di bawah peruntukan itu menyatakan bahawa Yang di-Pertuan Agong dikehendaki berhenti menjalankan fungsinya jika didakwa dengan suatu kesalahan.

“Jelas sekali bahawa pertuduhan atas kesalahan adalah sangat serius sehingga seseorang seperti Yang di-Pertuan Agong akan berhenti menjalankan fungsi Yang di-Pertuan Agong.

“Sekarang bagaimana pula dengan kedudukan yang lebih rendah seperti Timbalan Perdana Menteri,” katanya dalam kenyataan, hari ini.

Dr Mahathir berkata, Timbalan Perdana Menteri hari ini adalah individu yang didakwa dengan lebih 40 pertuduhan, namun masih dilantik dan memegang jawatan berkenaan.

“Adakah TPM seorang petugas yang lebih kanan yang sepatutnya dilayan lebih baik daripada Yang di-Pertuan Agong?

“Terdapat keperluan untuk pembaharuan di sini, saya fikir. Ok, saya akan menjaga cucu saya sekarang. Abaikan saja ini,” katanya.

Sebelum ini, Dr Mahathir bertegas bahawa Ahmad Zahid yang juga Menteri Kemajuan Luar Bandar dan Wilayah tidak seharusnya diberi sebarang jawatan dalam kerajaan.

Ini kerana Ahmad Zahid kini berdepan 47 pertuduhan rasuah, pecah amanah dan pengubahan wang haram di mahkamah.

Bekas Perdana Menteri itu mendakwa pelantikan Ahmad Zahid ke jawatan kedua tertinggi kerajaan akan menggugat mahkamah, yang mungkin terpaksa membuat keputusan memihak kepadanya.


PBB, WHO guna dana kecemasan bantu Libya

GENEVA, 29 Safar 1445H, Jumaat – Pertubuhan Bangsa-Bangsa Bersatu (PBB) mengumumkan bantuan sebanyak RM46.8 juta daripada dana kecemasan agensi itu untuk Libya yang terjejas banjir dahsyat.

Ketua Bantuan PBB, Martin Griffiths dalam kenyataan menggambarkan skala bencana di Libya sebagai mengejutkan dan menyayat hati.

“Saya segera mengeluarkan AS$10 juta (RM46.8 juta) daripada dana kecemasan PBB CERF, dan rayuan untuk mendapatkan sokongan tambahan sedang diusahakan.

“Mendapatkan bekalan menyelamatkan nyawa orang ramai, mencegah krisis kesihatan sekunder dan memulihkan beberapa perkara normal lain dengan pantas mesti mengatasi sebarang kebimbangan lain pada masa sukar ini untuk Libya,” katanya.

Griffiths memuji negara jiran Libya dan yang lain kerana telah meningkatkan serta menghantar pasukan penyelamat, pegawai perubatan dan bekalan utama ke wilayah bencana itu.

Sekurang-kurangnya 6,000 orang terbunuh dan ribuan masih hilang akibat banjir di timur Libya, hujung minggu lalu.

Ini berikutan hujan lebat yang melanda beberapa wilayah, terutamanya di bandar Derna, Benghazi, Al-Bayda, Al-Marj dan Soussa.

Sementara itu, Pertubuhan Kesihatan Sedunia (WHO) turut mengeluarkan RM9.3 juta daripada Dana Luar Jangka untuk Kecemasan kepada Libya bagi membantu keperluan mangsa banjir negara itu.

“Kami sedang mengerahkan bekalan luar jangka yang sudah ada di negara ini, dan 28 tan metrik bekalan perubatan trauma, bekalan pembedahan dan kecemasan dijangka tiba esok di hab logistik kami di Dubai,” kata ketua WHO, Tedros Adhanom Ghebreyesus.

Menurutnya, WHO juga mengaktifkan pasukan perubatan kecemasan, di mana lapan negara dan organisasi telah menawarkan bantuan, termasuk pasukan dari Perancis yang mengerahkan hospital lapangan di kawasan terjejas.

Tedros menegaskan, usaha bantuan ketika ini bukan hanya tertumpu kepada angka kematian meningkat, tetapi juga meliputi keperluan mendesak terhadap keadaan kesihatan mangsa yang terselamat.

Katanya, WHO sedang bekerjasama dengan Kementerian Kesihatan Libya dan rakan kongsi lain untuk menyegerakan bantuan kecemasan ke kawasan terjejas.- Agensi


Aminuddin pertahan DUN Sikamat

SEREMBAN, 25 Muharram 1445H, Sabtu – Pengerusi Pakatan Harapan (PH) Negeri Sembilan, Datuk Seri Aminuddin Harun berjaya mempertahankan kerusi Dewan Undangan Negeri (DUN) Sikamat pada Pilihan Raya Negeri (PRN), hari ini.

Menerusi saingan empat penjuru, Ahli Parlimen Port Dickson itu menang dengan majoriti 2,662 undi.

Aminuddin memperoleh 12,730 undi menewaskan calon Perikatan Nasional (PN) Ahmad Raihan Muhamad Hilal yang mendapat 10,068 undi serta dua calon Bebas iaitu Bujang Abu (83 undi) dan Mohammed Hafiz Baharudin (339 undi).

Keputusan itu diumum Pegawai Pengurus Pilihan Raya Saiful Saadon di Dewan Komuniti Coral Heights, Sikamat.

Aminuddin yang juga Menteri Besar itu merupakan penyandang kerusi DUN Sikamat sejak 2008.

Pada Pilihan Raya Umum ke-14, Aminuddin menang dengan majoriti 3,413 undi menewaskan Syamsul Amri Ismail (BN), Rahim Yusof daripada PAS dan Bujang Abu, calon Bebas.- Bernama


Siasat jika betul laporan AS cuba pengaruhi PRN

BANGI, 16 Muharram 1445H, Khamis – Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya menuntut siasatan dilakukan bagi mengesahkan kebenaran laporan yang mendakwa Amerika Syarikat (AS) sedang cuba mempengaruhi Pilihan Raya Negeri (PRN) di negara ini.

Beliau berkata, laporan yang dikeluarkan wartawan dan bekas profesor di Universiti Malaysia Perlis (UniMAP), Murray Hunter baru-baru ini agak mengejut serta membimbangkan apabila ia mendedahkan bagaimana peranan agensi AS dalam mencaturkan politik negara.

“Adakah selama ini adalah hasil percaturan Amerika? Kalau dahulu PH (Pakatan Harapan) berada di pihak pembangkang, mungkin apa yang boleh mereka lakukan terhadap negara, tetapi kini mereka sudah menjadi pemerintah, maka sudah pasti mereka boleh lakukan segalanya.

“Apakah bermakna segala polisi dan strategi negara nanti adalah mengikut kehendak Amerika?,” katanya dalam kenyataan.

Aminuddin memberi peringatan bahawa tiada negara yang akan selamat jika duduk di bawah telunjuk AS, apatah lagi sekiranya terhutang budi secara peribadi dengan negara pembuli itu.

“Mereka tidak akan benarkan kita bergerak bebas dan muncul sebagai satu kuasa. Sebaliknya mereka akan tekan dan memaksa negara untuk mengikut telunjuk mereka.

“Pemimpin tidak lain hanya sebagai ‘puppet’ semata. Adakah kita mahu negara kita sedemikian?

“Satu siasatan perlu dilakukan ke atas pihak yang terlibat bagi memastikan kebenaran apa yang dilaporkan agar rakyat tahu dari mana sebenarnya dana parti-parti politik, termasuk kerajaan dan pembangkang benar-benar datang,” katanya.

Beliau berkata, isu dana keluar masuk bagi menyokong parti-parti tertentu untuk menang pilihan raya bukanlah pertama kali berlaku.

Berdasarkan kefahamannya, sehingga kini negara tiada undang-undang dan akta berkenaan pendanaan, bahkan perkara itu juga tidak serius diusulkan kerajaan serta pembangkang di Parlimen.

“Kita tidak mahu masa depan negara kita ditentukan oleh orang lain yang tiada perasaan kasih kepada negara dan kecintaan kepada watan.

“Mereka hanya mahu memastikan segala kepentingan serakah dan nafsu mereka dipelihara sahaja.

“Jangan kerana kita terlalu teruja dalam persaingan politik yang begitu kompetitif hari ini sehingga kita lalai, tergadai segala-galanya di kemudian hari,” katanya.


COVID-19: KKM kesan satu kluster baharu Novgorod di Melaka

KUALA LUMPUR, 21 Zulkaedah 1441H, Isnin  – Kementerian Kesihatan (KKM) hari ini mengesan satu kluster baharu di Melaka iaitu ‘Kluster PUI (individu dalam siasatan) Novgorod’ apabila terdapat kes ketiga dikesan hasil saringan kontak rapat kepada kes kedua daripada kluster itu.

Kluster itu dinamakan sempena bandar bersejarah Novgorod di Rusia.

Ketua Pengarah Kesihatan Datuk Dr Noor Hisham Abdullah berkata, dalam kenyataan hari ini, kes pertama kluster itu adalah seorang warga Malaysia iaitu kes ke-8,673 yang telah pulang ke Malaysia dari Rusia pada 5 Julai, tahun ini.

Keputusan saringan COVID-19 di pintu masuk antarabangsa didapati positif dan beliau kemudiannya dimasukkan ke Hospital Sungai Buloh.

“Kes kedua kluster ini iaitu kes ke-8,718 merupakan rakan kepada kes ke-8,673. Mereka telah menaiki pesawat yang sama, juga pada 5 Julai. Keputusan saringan COVID-19 bagi kes ke-8,718 di pintu masuk antarabangsa didapati negatif,” katanya.

“Namun beliau mula mengalami gejala demam dan gejala saluran pernafasan pada 7 Julai dan saringan ulangan didapati positif COVID-19,” katanya dalam satu kenyataan, hari ini.

Menurut beliau, kes ketiga bagi kluster itu melibatkan bapa kepada kes ke-8,718.

“Ketibaan beliau (kes ke-8,718) di Malaysia pada 6 Julai telah disambut oleh anggota keluarga. Seramai empat orang anggota keluarga telah datang bersama menaiki kereta sendiri untuk menjemput beliau di pintu masuk antarabangsa.

“Hasil siasatan mendapati bapa kepada kes itu turut dikesan positif COVID-19 selepas beliau (kes ke-8724) mula mengalami gejala demam. Ini menjadikan beliau kes ketiga Kluster PUI Novgorod ,” jelasnya.

Dr Noor Hisham berkata, sehingga hari ini, 14 orang kontak rapat telah dikenal pasti dalam kluster itu dan kesemua mereka telah disaring dan dikesan negatif COVID-19. -Bernama


Sanusi cabar Zahid tangkap pemimpin main politik wang

BANGI, 19 Jamadilakhir 1444H, Khamis – Menteri Besar Kedah, Datuk Seri Muhammad Sanusi Md Nor mencabar Timbalan Perdana Menteri supaya menggunakan kuasanya untuk menahan semua ahli politik kita yang mengamalkan politik wang.

Katanya, Datuk Seri Ahmad Zahid Hamidi perlu segera melaksanakan perkara itu sekiranya politik wang menjadi faktor utama ‘tsunami politik’ pada Pilihan raya Umum ke-15 (PRU15).

“Suruh dia (Ahmad Zahid) yang jadi Timbalan Perdana Menteri pergi tangkap semua yang main politik wang, jangan cakap banyak, pergi tangkap, cakap apa dah ada kuasa.

“Kita mana ada duit nak main politik wang, yang tersohor di serantau dunia main politik wang ini UMNO dan Barisan Nasional (BN).

“Parti lain tak ada tetapi UMNO dan BN ini sejak 70-an dan 80-an hinggalah sekarang. Tak payahlah palit pada orang lain,” katanya seperti dilapor media tempatan.

Sebelum ini Presiden UMNO mendakwa,‘kuasa beli luar biasa’ daripada parti lawan menyebabkan pengundi berubah sikap dan gagal menilai prestasi politik khidmat yang dilaksanakan Ahli Parlimen dan ADUN BN sepanjang tempoh lima tahun lalu.

Justeru, Zahid menegaskan, amalan politik wang perlu dibanteras, khususnya menjelang Pilihan Raya Negeri (PRN) di Kedah, Pulau Pinang, Selangor, Negeri Sembilan, Kelantan dan Terengganu, tahun ini.

Dalam pada itu, Muhammad Sanusi yang juga Pengarah Pilihan Raya PAS Pusat itu menggesa supaya pemimpin tertinggi UMNO itu tidak mengaitkan gejala politik wang dengan pihak lain.

“Tak payahlah palit nama dia kat orang. Itu yang malas jawab itu nanti adalah orang tegur saya pula,” katanya.


Ahmad Zahid tiba di mahkamah dengar keputusan 40 pertuduhan rasuah VLN

SHAH ALAM, 27 Safar 1444H, Jumaat – Bekas Timbalan Perdana Menteri Datuk Seri Dr Ahmad Zahid Hamidi tiba di Mahkamah Tinggi di sini bagi mendengar keputusan sama ada beliau perlu membela diri atau dibebaskan daripada 40 pertuduhan rasuah berhubung Sistem Visa Luar Negara (VLN).

Ahmad Zahid, 69, dilihat berjalan bersama kira-kira 100 para penyokong berpakaian serba hitam dan putih dari pintu utama Kompleks Mahkamah Sultan Salahuddin Abdul Aziz Shah ke lobi bangunan itu sekitar 8.50 pagi.

Presiden UMNO itu turut diiringi Timbalan Presidennya Datuk Seri Mohamad Hasan dan Ahli Majlis Tertinggi UMNO Datuk Seri Dr Shamsul Anuar Nasarah.

Terdahulu barisan pendakwa raya dan pasukan pembelaan Ahmad Zahid tiba di lobi bangunan itu bermula sekitar 8.15 pagi.

Hakim Mahkamah Tinggi Datuk Mohd Yazid Mustafa dijadual menyampaikan keputusan di akhir kes pendakwaan itu pada 9 pagi.

Sekiranya keputusan mahkamah memihak kepada pihak pendakwaan yang berpendapat wujud prima facie terhadap Ahmad Zahid, maka beliau akan dipanggil untuk membela diri manakala jika sebaliknya bekas timbalan perdana menteri itu akan dilepas dan dibebaskan.

Pasukan pendakwaan diwakili Timbalan Pendakwa Raya Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B. Thavani manakala Ahmad Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Terdahulu, kira-kira 100 pengamal media dari dalam dan luar negara mula tiba seawal 7 pagi bagi membuat liputan kes tersebut dan penyokong Ahmad Zahid dilihat berkumpul di pintu pagar utama mahkamah sekitar jam 8 pagi dengan membawa kain rentang tertera ‘Solidariti 4 AZH’. – Bernama


Talam 2 muka! DAP dedah pencerobohan tanah di Raub?

BANGI, 7 Muharram 1442H, Rabu – Selepas menentang kerajaan Pahang dalam penggunaan tulisan Jawi di papan tanda di negeri itu, parti rasis serta cauvinis, DAP kini bersikap talam dua muka pula apabila didakwa memulakan provokasi memperbodohkan penanam durian.

Laman Facebook Bingo Daily dalam perkongsiannya hari ini mendakwa, DAP telah mendedahkan isu pencerobohan tanah di Raub, Pahang sebelum menghasut para petani menentang kerajaan.

Bingo Daily melaporkan, Naib Presiden DAP peringkat kebangsaan yang juga Ahli Parlimen Raub, Tengku Zulpuri Shah Raja Puji mendedahkan bahawa penebangan hutan bagi penanaman hutan seluas 4,400 hektar telah mengakibatkan kerajaan Pahang kerugian RM30 juta cukai tanah.

Sementara itu, Bingo Daily turut melaporkan Ahli Dewan Undangan Negeri (ADUN) Tras dari DAP, Chow Yu Hui berkata, pihaknya akan berbincang dengan Royal Pahang Durian Group (RPD) berkaitan urus niaga, selain mendakwa para petani tidak bersetuju dengan syarat dikenakan dalam perjanjian.

“Petani menceroboh tanah sesuka hati,” dakwa RPD sambil dibantah oleh Yu Hui.

Sebelum ini, tindakan syarikat RPD yang didakwa ingin memonopoli hasil durian dikatakan mencetus tentangan dalam kalangan pekebun durian.

Pekebun mendakwa mereka menduduki tanah kerajaan berkaitan sejak 1970-an menerusi Rancangan Buku Hijau kerajaan Malaysia.


Arus tolak UEC kali ini mesti besar, lebih keras: Aminuddin

BANGI, 2 Jamadilawal 1444H, Ahad – Persatuan Pengarah Sekolah Cina di Malaysia, Dong Zong sudah menuntut haknya pada kerajaan baharu untuk mengiktiraf Sijil Peperiksaan Bersepadu (UEC) selain peruntukan kekal kepada sekolah persendirian Cina.

Timbalan Pengerusi Gerakan Tanah Air, Aminuddin Yahya berkata, baru dua hari Datuk Seri Anwar Ibrahim memegang jawatan utama dalam pentadbiran negara, namun Dong Zong sudah berani menuntut janjinya.

“Memang pandai dan rakusnya Dong Zong mengambil peluang kerana mereka tahu antara kesemua janji manifesto PH, inilah yang paling susah untuk ditunaikan. Dan mereka inginkan jaminan itu secepat mungkin.

“Lebih-lebih lagi momentum penerimaan rakyat terhadap pembentukan kerajaan baharu ini adalah bersangka baik iaitu “kita berilah peluang dulu”.

“Dong Zong mungkin sangka yang rakyat tidak akan bangkit menentang agenda UEC dan peruntukan sekolah persendirian mereka ini,” katanya dalam kenyataan hari ini.

Mengulas lanjut, Aminuddin berkata, keberanian golongan berkenaan disebabkan Barisan Nasional (BN) juga yang kini bergabung bersama kerajaan hari ini telah menerima UEC.

Malah, pernah menjanjikan perkara yang sama seperti yang termaktub dalam manifesto mereka sejak zaman kepimpinan Datuk Seri Najib Razak lagi.

“Lebih parah lagi, baru-baru ini ada ahli Majlis Tertinggi UMNO mendedahkan ada suara-suara pimpinan tertinggi sudah berani berkata tidak mahu ‘jaga orang Melayu lagi’ selepas kecewa dengan penolakan orang Melayu terhadap UMNO.

“Setakat setuju terima UEC ini, apalah sangat. Parti-parti komponen lain terutamanya MCA dalam BN memang penyokong tegar UEC.

“Ditambah lagi dengan pendokong tegar UEC dalam PH, iaitu DAP adalah parti yang mempunyai kerusi Parlimen terbanyak,” katanya.

Justeru, Aminuddin berpandangan, kerajaan campuran ‘PH plus’ zaman Anwar Ibrahim ini adalah jauh lebih ‘totok’ menyokong UEC berbanding kepimpinan sebelum ini.

Bahkan, beliau menyifatkan janji dan agenda mengiktiraf UEC kali ini adalah jauh lebih serius.

“Atas dasar itu, katanya arus menolak UEC kali ini mesti lebih besar dan lebih keras,” tegas beliau.

Terdahulu, mesyuarat Dong Zong kali-93 sebulat suara meluluskan dan menerima 11 cadangan termasuk menggesa kepimpinan Pengerusi PH mengiktiraf Sijil UEC dan menginstitusikan peruntukan Sekolah Menengah Cina persendirian secepat mungkin.

Mesyuarat berkenaan dipengerusikan oleh Pengerusi Dong Zong, Chen Taijin, bersama 25 orang wakil yang menyertai mesyuarat ini terdiri daripada 12 persatuan Dong Zong iaitu Johor, Melaka, Negeri Sembilan, Selangor dan Kuala Lumpur, Perak, Pulau Pinang Kedah, Perlis, Pahang, Terengganu, Sarawak dan Sabah.

Berita berkaitan:


Hutan di Lipis diceroboh kali ke-6, masih tidak tahu siapa pelaku?

BANGI, 20 Jamadilakhir 1442H, Selasa – Tidak masuk akal apabila identiti syarikat atau ‘taukeh’ kumpulan sindiket yang menjalankan kegiatan melombong emas secara haram masih tidak diketahui.

Walhal, mengikut rekod, pihak berkuasa telah mengesan lima kes sama tahun lalu dan menahan beberapa individu.

Demikian persoalan dibangkitkan Presiden Ikatan Muslimin Malaysia (ISMA), Haji Aminuddin Yahaya susulan terbongkarnya kegiatan melombong emas secara haram dengan penemuan kawasan cari gali bahan berharga itu di Kompartmen 86, Hutan Simpan Ulu Jelai, Mukim Batu Yon, Lipis, Sabtu lalu.

Mengulas perkara itu, beliau berkata, kes pencerobohan bagi tujuan perlombongan emas secara haram di hutan bukannya kali pertama berlaku bahkan sudah berkali-kali.

Justeru, beliau menganggap serbuan demi serbuan yang dilakukan seolah-olah kerja sia-sia sahaja apabila kes sama masih berulang.

“Tahun 2020 sahaja, dilaporkan sebanyak lima kes serbuan diadakan. Ini sungguh tidak masuk akal. Pada setiap kali serbuan, dilaporkan pihak berkuasa menyita jentera dan jentolak besar serta alat-alat cari gali.

“Jentera, jentolak dan alat-alat cari gali bukanlah murah. Dan operasi cari gali dengan skala sebegini bukannya boleh dilakukan oleh orang sebarangan tetapi ianya pasti dilakukan oleh syarikat yang besar,” katanya.

Terdahulu, hasil semakan Pejabat Hutan Daerah (PHD) Lipis berjaya mengesan sebuah kawasan cari gali emas haram di tempat berkenaan.

Pegawai PHD Lipis, Nor Shahrini Nordin Ahmad berkata, serbuan di kawasan itu menemukan tapak khemah sindiket terbabit dipercayai dianggotai antara empat hingga enam individu yang berpengalaman luas dalam kegiatan itu.

Katanya, kes itu adalah kejayaan pertama PHD Lipis tahun ini yang sentiasa memberi perhatian serius terhadap kegiatan melombong emas secara haram dan tahun lalu sebanyak lima kes dikesan dan menahan beberapa individu.

Katanya lagi, difahamkan terdapat sindiket terbabit menggunakan kemudahan moden untuk mengesan kedudukan kawasan jajaran emas menyebabkan mereka mengeluarkan modal besar untuk menyediakan kelengkapan seperti palong, jentera dan enjin pam air.

Serentak itu, Haji Aminuddin mempersoalkan sama ada penceroboh itu – jika sama – terlalu kaya sehingga mampu beli jentera-jentera baharu sebanyak lima kali.

“Jika ini dilakukan oleh penceroboh yang berlainan, apakah di daerah Lipis ini terlalu ramai penceroboh yang pandai melombong emas? Ini baru di Lipis, berapa ramai di seluruh Pahang pula?

“Sudah lima kali serbuan dan ada beberapa tangkapan sebelum ini, mengapa identiti syarikat atau ‘taukeh’ masih tidak diketahui? Apakah ada ‘deal’ dengan pihak-pihak tertentu yang mempunyai kuasa?,” soalnya.

Haji Aminuddin yang juga Pengerusi Pertubuhan-Pertubuhan Pembela Islam (PEMBELA) turut menegaskan kegiatan menjarah hasil secara haram di tanah milik kerajaan adalah satu pencurian harta rakyat.

Justeru, beliau menggesa pihak berkuasa menjejak penceroboh dan dalangnya serta memberikan hukuman yang setimpal.


Jangan apologetik sangat, istilah kafir tak bercanggah Islam

BANGI, 10 Rabiulakhir 1445H, Selasa – Firdaus Wong Wai Hung menyifatkan polemik isu perkataan kafir seperti lagu hari kebangsaan yang saban tahun dimainkan.

Menerusi hantaran di Facebook, pendakwah bebas itu berkata, penggunaan istilah ini tidak perlu dibangkitkan selagi tidak bercanggah dengan Islam.

Justeru baginya, tidak wajar mengatakan pihak yang memanggil kafir itu sebagai kasar atau tidak berhikmah kerana ia adalah perkataan yang Allah gunakan dalam al-Quran bagi membezakan mereka yang tidak dan belum beriman.

“Tak perlu apologetik sangat dan sambil itu menuduh orang yang gelarkan kafir sebagai tidak berhikmah dan kasar. Selagi kaedah dakwah itu tidak bercanggah dengan al-Quran dan Sunnah, Bismillah.

“Saya tidak risau belum muslim tidak selesa dipanggil kafir tetapi saya lebih risau kenapa muslim jadi begitu sensitif dan apologetik dengan perkataan yang Allah sendiri gunakan dalam al-Quran. Takut mereka jauh dari Islam? Takkan mereka salah faham tentang Islam?

“Dengan anda tidak pernah memanggil mereka dengan gelaran kafir, berapa ramai yang telah dekat dengan Islam? Berapa ramai yang jadi lebih selesa dengan Islam dan tidak Islamfobik?” soalnya.

Beliau turut mempersoalkan berapa ramai yang tidak dipanggil kafir ke depan mempertahankan Islam kerana mereka rasa selesa dengan perkataan bukan muslim.

“Bagilah apa alasan sekalipun, perkataan kafir itu wujud dan digunakan dalam al-Quran oleh Allah SWT.

“Jangan bila timbul isu gelaran kafir, barulah masing-masing nak menonjolkan siapa yang terpaling dakwah,” katanya.


82 kes baharu

KUALA LUMPUR, 8 Safar 1442H, Sabtu – Sabah kekal mencatatkan jumlah tertinggi kes baharu COVID-19 negara dengan 64 kes direkodkan daripada 82 kes baharu hari ini, kata Ketua Pengarah Kesihatan, Tan Sri Dr Noor Hisham Abdullah.

Beliau berkata daripada jumlah keseluruhan itu, sebanyak 79 kes penularan tempatan dan tiga kes import, menjadikan kes terkumpul wabak itu mencecah 10,769 dengan 133 kematian.

“Daripada 79 kes penularan di dalam negara, 53 kes membabitkan warga tempatan dan 26 kes bukan warganegara.

“Daripada 64 kes yang berlaku di Sabah, 33 kes daripada Kluster Benteng LD, 25 kes daripada Kluster Bangau-Bangau, tiga kes saringan bergejala, satu kes saringan di Pintu Masuk Antarabangsa pulang dari Semenanjung, satu kes penyakit seperti selsema (ILI) di Klinik Kesihatan Tawau dan satu saringan kemasukan ke Hospital Wanita dan Kanak-Kanak Likas,” katanya dalam satu kenyataan hari ini.

Beliau berkata, 15 lagi kes penularan tempatan membabitkan tiga kes di Negeri Sembilan iaitu dua kes saringan pulang dari kawasan berisiko tinggi (Sabah) dan satu kes saringan ke luar negara, tiga di Wilayah Persekutuan Kuala Lumpur iaitu kes saringan pulang dari kawasan berisiko tinggi (Sabah).

Di Selangor pula terdapat dua kes penularan tempatan, masing-masing membabitkan satu kes saringan pulang dari kawasan berisiko tinggi (Sabah) dan satu saringan tahanan, manakala Terengganu merekodkan dua kes saringan pulang dari kawasan berisiko tinggi (Sabah), katanya.

Sementara itu, Pahang, Johor dan Melaka masing-masing mencatatkan satu kes saringan pulang dari kawasan berisiko tinggi (Sabah), manakala Sarawak serta Wilayah Persekutuan Labuan masing-masing merekodkan satu kes saringan petugas kesihatan.

Dr Noor Hisham berkata, tiga kes import membabitkan individu yang masing-masing pulang dari Yaman, Bangladesh dan Filipina.

Katanya, sebanyak 89 kes telah pulih hari ini, manakala lapan kes positif COVID-19 sedang dirawat di unit rawatan rapi (ICU) dengan empat daripadanya memerlukan bantuan pernafasan.

Tiada kematian dilaporkan hari ini.

Mengenai status terkini dua kluster di Sabah, Dr Noor Hisham berkata, Kluster Benteng LD meningkat kepada 776 kes susulan pertambahan 33 kes baharu hari ini dan diikuti Kluster Bangau-Bangau yang bertambah 25 kes kepada 159 kes.

Dr Noor Hisham memaklumkan saringan kontak rapat dan aktiviti pengesanan kes secara aktif bagi kluster-kluster berkenaan masih diteruskan serta status terkini akan dimaklumkan dari semasa ke semasa. – Bernama


Ahmad Samsuri menghadap Sultan Terengganu esok, mohon bubar DUN

KUALA TERENGGANU, 9 Zulhijjah 1444H, Isnin – Menteri Besar Terengganu, Datuk Seri Dr Ahmad Samsuri Mokhtar akan menghadap Sultan Terengganu, Sultan Mizan Zainal Abidin esok, untuk mendapat perkenan membubarkan Dewan Undangan Negeri (DUN) bagi memberi laluan kepada Pilihan Raya Negeri (PRN).

Menurut Ahli Dewan Undangan Negeri (ADUN) Rhu Rendang itu, beliau akan mempersembahkan cadangan tarikh pembubaran DUN kepada baginda di Istana Syarqiyyah di sini pada 9 pagi.

Ditanya mengenai tarikh yang dicadangkan, beliau berkata, perkara itu akan diumumkan selepas selesai beliau menghadap Tuanku Sultan.

“Esok saya akan menghadap Tuanku pada sebelah pagi, sudah dapat perkenan untuk menghadap ….  Sebaik saya sembah maklum Tuanku (baru umum tarikh) …. Lebih cantik saya maklumkan Tuanku dulu, insya-Allah lepas itu buat kenyataan,” katanya kepada pemberita di sini, hari ini.

Ahmad Samsuri turut memberitahu tempoh mandat DUN Terengganu akan berakhir pada 30 Jun ini.

DUN Terengganu mempunyai 32 kerusi yang menyaksikan 22 kerusi dikuasai PAS selepas Pilihan Raya Umum ke-14, manakala selebihnya milik Barisan Nasional (BN).- Bernama


Tanding lebih 120 kerusi, GTA mampu bentuk kerajaan

Oleh Ainul Illia Meor Suzurudin

BANGI, 7 Rabiulakhir 1444, Rabu – “Gerakan Tanah Air (GTA) mampu menubuhkan kerajaan kerana kita akan bertanding lebih 120 kerusi pada Pilihan Raya Umum ke-15 (PRU15),” demikian jelas Tun Dr Mahathir Mohamad.

Pengerusi Penaja GTA itu berkata, gerakan itu hanya memerlukan 112 kerusi untuk memperoleh kemenangan sekali gus membolehkannya membentuk kerajaan.

“Mungkin kita tak dapat semuanya, tapi kemungkinan kita menang memang ada. Ianya bergantung pada kita. Apabila kita tentukan calon, semua daripada kita akan menyokong calon tersebut.

“Sudah tentu akan ada mereka yang tidak dicalonkan, tetapi walaupun mereka tidak dicalon, mereka tidak harus kecewa.

“Sebaliknya sokonglah calon yang dipilih. Ini akan menentukan menang kalah parti kita,” katanya.

Bekas Perdana Menteri itu berkata, apa yang penting dalam menghadapi pilihan raya adalah memberikan kemenangan kepada parti, walaupun tidak menjadi calon.

“Kalau kita tak dipilih sekali pun kita akan setia kepada gerakan. Ini bukan sahaja  calon, tetapi rakan-rakan mereka, yang mungkin berasa kecewa. Tiap seorang daripada kita, sama ada ahli atau penyokong, kita akan menjayakan calon yang dipilih.

“Walaupun dia tidak sebulu dengan kita, tidak bersama dengan kita tetapi yang penting dalam pilihan raya adalah kemenangan bagi parti.

“Untuk itu kita perlu menang di 112 kawasan yang kita tandingi. Inilah kemenangan,” katanya.

Pemimpin berusia 97 tahun itu  berkata, perkara ini perlu disampaikan kepada pengundi yang masih belum mengenali dengan lebih dekat GTA.

“Ramai pengundi yang tidak bersama dengan kita. Tetapi kalau kita beri keterangan tentang hasrat dan perjuangan gerakan ini, saya yakin mereka akan sokong dan undi Gerakan Tanah Air,” katanya.

Pada masa sama, beliau menegaskan bahawa setiap undi adalah penting dan pengundi tidak wajar melepaskan hak masing-masing untuk memilih pemimpin pada pilihan raya.

Lebih malang, perbuatan tidak mengundi itu pula bakal membawa kepada kemenangan parti yang dibenci rakyat.

“Kalau pengundi yang tidak keluar mengundi, ini sama dengan menyokong parti yang dibenci oleh mereka. Parti itu akan dapat kemenangan. Kerana parti-parti itu akan menggunakan wang untuk membeli undi dalam pilihan raya.

“Mereka yang tidak suka kepada parti kerajaan, UMNO, jika tidak mengundi maka UMNO akan menang. Tak mengundi bermakna sokong UMNO sebenarnya. Sebab itu kita perlu memberi penjelasan kepada pengundi.

“Mereka tidak ada pilihan selain daripada keluar mengundi beramai-ramai dan menyokong GTA. Inilah usaha kita,” katanya.


GERAKAN tuduh Hari Jawi agenda Islamisasi cabar bukan Islam

BANGI, 24 Zulkaedah 1441H, Khamis – Keputusan kerajaan Persekutuan melaksanakan Hari Jawi pada setiap Jumaat terus mendapat tentangan terutamanya ultra kiasu.

Terbaharu, Timbalan Presiden GERAKAN, Oh Tong Keong memberi amaran kepada Ahli Parlimen Jerai, Sabri Azit dari PAS untuk tidak bertindak secara berlebih-lebihan setelah Hari Jawi diluluskan Kabinet.

Tong Keong turut mengingatkan Sabri supaya tidak menceroboh hak orang bukan Islam.

Beliau berkata, Malaysia adalah sebuah negara majmuk dan hak semua kaum dijamin oleh Perlembagaan Persekutuan melalui Perkara 152.

Katanya, bahasa Melayu adalah bahasa kebangsaan, manakala bahasa ibunda kaum lain boleh dipelajari, diguna dan dikembangkan.

“Demi mencapai matlamat agenda Islamisasi mereka, pemimpin PAS berkali-kali membelakangi dan melanggar semangat Perlembagaan, terus-menerus menggunakan kuasa kerajaan, mengambil kesempatan dan selangkah demi selangkah melaksanakan muslihat politik mereka, ini telah mencabar masyarakat bukan Islam secara total,” katanya seperti dilapor laman kwongwah.com.my.

Sebelum ini, Tong Keong mendakwa, selepas PAS mengambil alih pucuk kepimpinan Kelantan dan Terengganu, kedua-dua buah negeri itu berkongsi agenda sama iaitu menginginkan pentadbiran berlandaskan sistem Islam.

Malah, Tong Keong turut menyifatkan, PAS semakin teruk setelah menyertai gabungan bersama kerajaan Perikatan Nasional (PN).

Dakwanya lagi, parti berkenaan hanya tertumpu kepada agenda mereka tanpa mempedulikan hak kaum lain, selain ia dilihat mengambil kesempatan ketika suasana politik negara tidak stabil ketika kini.

Katanya, sekiranya perkara berkenaan berterusan berlaku, keyakinan rakyat akan musnah.

Pada masa sama, beliau turut mendakwa, PAS sebelum ini telah mengeluarkan kenyataan di luar konteks, di mana dengan sengaja memutar-belit fakta, bermain emosi rakyat berbilang kaum, membangkitkan percanggahan dan kebencian antara kaum.

Tong Keong berkata, pihaknya mengutuk sekeras-kerasnya sikap rasis PAS yang memecah-belahkan rakyat.

Terdahulu, Sabri berkata, kerajaan wajar menjadikan Jawi sesuatu yang ‘biasa’ untuk rakyat berbilang kaum di negara ini selain menyifatkan tulisan itu mampu dipelajari oleh semua kaum dan bukan hanya untuk kegunaan komunikasi orang Islam.

Mengulas lanjut, Teong Kong berkata, kenyataan Sabri jelas menceroboh hak dan kepentingan orang bukan Islam, tidak menghormati Perlembagaan Persekutuan dan dengan terbuka ‘mempengaruhi’ keputusan kerajaan agar pengunaan Jawi turut melibatkan kaum lain.

“Sebagai Pengerusi Lembaga Pengarah Institut Terjemahan Buku Malaysia (ITBM), adalah tidak wajar untuk Sabri mencampur-adukkan politik dengan bidang kerja lain.

“Tindakan Sabri membuktikan dia tidak lagi sesuai menjawat jawatan pengerusi untuk institusi ini (ITBM), KPM wajar segera memecatnya dari jawatan tersebut, selain memberinya amaran supaya tidak lagi mengeluarkan kenyataan yang menyinggung perasaan kaum lain.

“GERAKAN berasa kesal atas tindakan PAS yang terus membangkitkan isu agama yang sensitif, dan berharap PN dapat melaksanakan dasar yang telus dalam usaha mempertahankan Malaysia sebagai sebuah negara pelbagai kaum, sekali gus membina sebuah negara pelbagai kaum yang adil,” katanya.


KJ dilantik sebagai Naib Presiden Lembaga Eksekutif WHO

PUTRAJAYA, 29 Syawal 1443H, Isnin – Mesyuarat Lembaga Eksekutif ke-151 Pertubuhan Kesihatan Sedunia (WHO) sebulat suara bersetuju dengan pelantikan Menteri Kesihatan Malaysia, Khairy Jamaluddin sebagai Naib Pengerusi Lembaga Eksekutif bermula 2022 sehingga 2023 bagi mewakili Rantau Pasifik Barat.

Ketua Pengarah Kesihatan, Tan Sri Dr Noor Hisham Abdullah menyatakan perkara tersebut menerusi hantaran dimuat naik dalam laman sosial Facebook beliau, hari ini.

“Alhamdulilah dan tahniah kepada Menteri Kesihatan, YB Khairy Jamaluddin di atas pelantikan sebagai Naib Pengerusi Lembaga Eksekutif WHO mewakili Wilayah Pasifik Barat (WPR) bagi 2022-2023. Malaysia kini berkhidmat sebagai ahli Lembaga Eksekutif WHO dari 2021 hingga 2024.

“Pelantikan ini tidak pernah berlaku sebelum ini dan satu penghormatan besar bagi Malaysia. Di tengah-tengah setiap krisis, terdapat peluang besar untuk melakukan perkara yang betul untuk rakyat dan komuniti, di peringkat tempatan dan global.

“Malaysia sentiasa berada di barisan hadapan untuk memajukan kesihatan awam global,” katanya.

Beliau berkata, sebagai tambahan kepada kepimpinan negara yang kukuh dalam pembedahan yang selamat dan berpatutan, Malaysia akan menyumbang ke arah kejayaan usaha WHO dalam memimpin komuniti antarabangsa.

Usaha itu termasuk bidang yang merangkumi tindak balas COVID-19, inovasi kesihatan digital, penuaan yang sihat dan aktif, isu kesihatan mental, permasalahan penyakit tidak berjangkit (NCD) dan perubahan iklim.

“Malaysia berhasrat untuk memperjuangkan keutamaan dan isu bersama penting yang dihadapi oleh komuniti serantau dan global, dengan menjadi suara sebagai Naib Presiden Perhimpunan Kesihatan Sedunia dan kini Naib Pengerusi Lembaga Eksekutif WHO.

“Sebagai solidariti, kami akan membangkitkan isu semasa seperti Peraturan Kesihatan Antarabangsa (IHR), ketaksaksamaan vaksin, sistem kesihatan dan semua yang berkait dengan kesiapsiagaan dan tindak balas kesihatan awam global untuk memenangi pertempuran kesihatan awam bersama-sama,” katanya.


Polis sahkan kes buli tular di MCKK, siasatan sedang dilakukan

KUALA KANGSAR, 22 Rabiulakhir 1445H, Isnin – Polis mengesahkan menerima laporan berhubung kes buli membabitkan pelajar tingkatan empat dan lima di Kolej Melayu Kuala Kangsar (MCKK).

Ketua Polis Daerah Kuala Kangsar, Asisten Komisioner Omar Bakhtiar Yaacob berkata, polis menemui mesej tular berhubung kejadian itu pada Sabtu selepas ia disiarkan di laman sosial Instagram.

“Buli itu berlaku pada 24 September kira-kira jam 10.05 malam. Dalam kejadian itu, mangsa – pelajar tingkatan empat – dibelasah oleh pelajar tingkatan lima.

“Mangsa kemudian dibawa ke Hospital Kuala Kangsar oleh pihak sekolah untuk rawatan lanjut.

“Pemeriksaan lanjut mendapati fizikal normal dan mangsa tidak mengalami sebarang kecederaan serius,” katanya seperti dilapor NST.

Kes disiasat mengikut Seksyen 323 Kanun Keseksaan kerana mendatangkan kecederaan secara sukarela yang memperuntukkan hukuman penjara maksimum setahun atau denda maksimum RM2,000 atau kedua-duanya, jika sabit kesalahan.

Susulan itu, beliau mengingatkan orang ramai supaya tidak membuat sebarang kenyataan atau komen serta spekulasi tidak berasas berkaitan kes tular ini.

Difahamkan, tiga pelajar tingkatan empat terlibat dalam kejadian buli ini di mana mereka dipukul lima pelajar tingkatan lima.

Sementara itu, Persatuan Ibu Bapa dan Guru (PIBG) Maktab Melayu Kuala Kangsar (MCKK) melahirkan rasa kesal dengan kejadian membabitkan pelajar sekolah itu.

Persatuan itu menerusi catatan Facebooknya berkata, tindakan keluarga pelajar yang dibuli itu menyebarkan kes ini di media sosial memberi impak besar dan merosakkan imej baik sekolah sebagai institusi ternama.

Kenyataan itu berkata, PIBG sedia maklum bahawa kes tatatertib membabitkan kejadian buli itu telah pun disiasat dan tindakan telah diambil oleh pihak sekolah

Sebab itu PIBG mengambil pendirian berhubung perkara tersebut; bahawa keputusan yang diambil oleh pihak sekolah dianggap telus tanpa campur tangan mana-mana pihak.

“Kami mengambil maklum ancaman penularan kes ini melalui surat yang diutuskan oleh sekumpulan ibu bapa murid tingkatan empat jika keputusan dan tindakan semasa pihak sekolah terhadap pelajar terbabit tidak diubah.

“PIBG MCKK menyelar tindakan cubaan campur tangan ibu bapa terbabit di dalam pengurusan sekolah ini.

“Dalam hal yang berkaitan, PIBG menghormati pendirian pihak sekolah dan Pengetua yang tidak tunduk kepada ancaman diberikan oleh sekumpulan ibu bapa murid tingkatan empat,” menurut kenyataan itu.


Pakistan, Afghanistan selesai isu sempadan melalui diplomatik

ISLAMABAD, 1 Jamadilakhir 1443H, Selasa – Pakistan bercadang mengadakan perbincangan melalui saluran diplomatik bersama Taliban bagi menyelesaikan beberapa kekeliruan berhubung pemasangan pagar keselamatan di sempadan kedua-dua buah negara.

Menteri Luar Pakistan, Shah Mehmood Qureshi menjelaskan, pihaknya bertekad menjaga kepentingan negara dan bertindak memasang pagar di kawasan sempadan Pakistan sepanjang 2,600 kilometer dengan Aghanistan.

Ketua diplomat Pakistan itu bertindak balas terhadap cubaan Taliban yang menghalang pihaknya membina pagar berkenaan.

Situasi tersebut berlaku minggu lalu apabila pihak Afghanistan cuba menceroboh sebahagian pagar yang dibina.

“Kami tidak akan berdiam, kami telah memasang pagar dan usaha ini akan diteruskan.

“Afghanistan adalah jiran, kami akan berhubung dan menyelesaikan kekeliruan yang berlaku ini melalui saluran diplomatik,” katanya.

Sementara itu, Jurucakap Kementerian Pertahanan Taliban mengkritik projek pemasangan pagar berkenaan dan berkata, Pakistan tidak berhak memasang pagar di Laluan Durand yang memisahkan garisan sempadan dua negara.

Taliban dalam masa sama mempertikaikan persempadanan yang terhasil daripada persetujuan antara Sir Mortimer Durand, Setiausaha Kerajaan India British dan pemerintah Afghanistan ketika itu, Abdur Rahman Khan pada 1893.

Pakistan bagaimanapun menolak bantahan Afghanistan dan menyifatkan, tindakan yang dilakukan adalah mewarisi sempadan antarabangsa selepas memperoleh kemerdekaan daripada Britain pada 1947. – Agensi


Ugutan bunuh cetus kebimbangan, gesa hapuskan LTTE!

Oleh Siti Hafidah Abd Ghaffar

BANGI, 5 Jamadilawal 1442H, Ahad – Pengerusi Amal Sejagat Malaysia, Cikgu Izzat Johari meluahkan rasa kesal kerana isu kumpulan pengganas Harimau Pembebasan Tamil Eelam (LTTE) masih belum selesai meskipun sudah bertukar kerajaan.

“Sebagai rakyat Malaysia, saya rasa malu apabila seorang Ketua Polis Negeri yang saya sifatkan sebagai ‘SuperCop’, Datuk Ayob Khan turut pernah diugut oleh pengganas LTTE,” katanya ketika dihubungi Ismaweb.net hari ini.

Terdahulu, Ketua Polis Johor, Datuk Ayob Khan Mydin Pitchay mendedahkan bahawa beliau menerima ugutan terbaharu daripada anggota LTTE yang mahu membunuhnya.

Beliau berkata, ugutan itu yang diterimanya pada minggu lalu dilakukan oleh tiga anggota LTTE yang berada di Selangor.

“Ugutan itu mengatakan tiga anggota LTTE akan datang ke Johor untuk membunuh saya. Ini ugutan terbaharu yang saya terima,” katanya.

Mengulas lanjut, Cikgu Izzat yang juga Naib Pengerusi Pertubuhan-Pertubuhan Pembela Islam (PEMBELA) mempersoalkan sama ada tindakan memerangi pengganas seperti LTTE adalah bersifat ‘bermusim’ oleh kerajaan.

“Tukar kerajaan, dilupakan? Tukar lagi kerajaan, senyap seribu bahasa?”

“Jika isu pengganas seperti LTTE tidak dibendung atau diatasi segera, ianya akan memberi kesan negatif malah akan membuatkan seluruh rakyat tidak tenteram dan terus dibelenggu rasa takut.

“Apa tidaknya, seorang penjawat awam iaitu anggota bomba yang meninggal dunia akibat rusuhan di kuil Subang Jaya dua tahun lalu, arwah Adib, sehingga hari ini tidak mendapat pembelaan,” katanya.


Isham Jalil kata Noh Omar pun kaki bodek

BANGI, 11 Syawal 1444H, Selasa – Ahli Majlis Kerja Tertinggi (MKT) UMNO, Isham Jalil membidas kenyataan Tan Sri Noh Omar yang mendakwa UMNO kini hanya ditunjangi pemimpin kaki bodek.

Isham mendakwa, bekas Pengerusi Perhubungan UMNO Selangor itu juga pernah membodek kerana ingin menjadi menteri ketika pemerintahan bekas Perdana Menteri, Datuk Seri Najib Razak.

Dakwanya, Noh bukan hanya membodek Najib, bahkan pernah berbuat demikian kepada beliau yang ketika itu bekerja di Pejabat Perdana Menteri.

“Semalam Noh Omar kata orang UMNO kaki bodek. Setahu saya yang kaki bodek adalah Noh Omar.

“Dulu seingat saya semasa dia (Noh Omar) ingin jadi menteri, dia bodek PM Najib dan saya pun dia (Noh Omar) bodek, masa itu saya bekerja di Pejabat Perdana Menteri,” katanya dalam kenyataan.

Pada masa sama, Isham berkata, Noh seolah-olah lupa dengan jasa UMNO terhadap beliau, hanya kerana ingin bertanding Pilihan Raya Negeri (PRN) untuk melawan parti itu.

“Dulu UMNO yang angkat dia sebagai wakil rakyat sehingga jadi menteri. Kini hanya beberapa bulan selepas dia minta dipecat dari UMNO, dia sudah mula kutuk dan caci UMNO umpama kacang lupakan kulit.

“Hanya kerana dia ingin bertanding pilihan raya lawan UMNO. Saya ingin ingatkan Tan Sri Noh Omar, UMNO banyak berjasa kepada kamu, jangan lupa itu,” katanya.

Sebelum ini, media melaporkan, Noh mendakwa UMNO kini hanya ditunjangi kaki bodek yang tewas pada pemilihan parti.

Beliau memetik dua nama ahli MKT UMNO iaitu Isham Jalil dan Datuk Lokman Nor Adam yang kalah dalam pemilihan bahagian parti, baru-baru ini.

Noh turut mengesahkan beliau akan bertanding dalam PRN atas tiket Perikatan Nasional (PN).


Hari yang lebih baik daripada jihad

1. HARI ini merupakan hari pertama bulan Zulhijjah. Tahukah anda bahawa 10 hari pertama dari bulan Zulhijjah ini dapat memberikan pahala yang lebih besar dari Jihad? Sabda Rasulullah:

مَا الْعَمَلُ فِي أَيَّامِ الْعَشْرِ أَفْضَلَ مِنَ الْعَمَلِ فِي هَذِهِ ”. قَالُوا وَلاَ الْجِهَادُ قَالَ ” وَلاَ الْجِهَادُ، إِلاَّ رَجُلٌ خَرَجَ يُخَاطِرُ بِنَفْسِهِ وَمَالِهِ فَلَمْ يَرْجِعْ بِشَىْءٍ ”.

“Tiada amalan yang dilakukan pada hari lain yang lebih baik daripada amalan pada 10 hari ini. Para sahabat bertanya: Walaupun Jihad? Baginda menjawab: Tidak juga Jihad, kecuali jika seseorang keluar dengan nyawa dan hartanya dan tidak kembali lagi. (HR al-Bukhari)

2. Mengapa 10 hari pertama Zulhijjah ini lebih baik dari Jihad? Menurut al-Imam Ibn Hajar:

والذي يظهر أن السبب في امتياز عشر ذي الحجة لمكان اجتماع أمهات العبادة فيه ، وهي الصلاة والصيام والصدقة والحج ، ولا يتأتى ذلك في غيره

“Secara zahirnya, sebab yang menjadikan 10 hari pertama Zulhijjah ini lebih utama dari yang lain kerana 10 hari ini menghimpunkan semua amalan utama di dalam Islam iaitu solat, puasa, sedeqah dan haji. Himpunan amalan-amalan ini tidak berlaku dalam hari-hari yang lain. (Fath al-Bari)

3. Dengan sebab itu Rasulullah mengangkat hari-hari ini sebagai hari yang paling baik dalam setahun. Sabda Rasulullah:

أَفْضَلُ أَيَّامِ الدُّنْيَا أَيَّامُ الْعَشْرِ

“Sebaik-baik hari dalam dunia ini adalah 10 hari ini.”

4. Sehingga atas dasar itu al-Imam Ibn Taimiyyah menganggap 10 hari pertama ini lebih utama dari 10 hari terakhir dari bulan Ramadan. Kata beliau:

أيام عشر ذي الحجة أفضل من أيام العشر من رمضان والليالي العشر الأواخر من رمضان أفضل من ليالي عشر ذي الحجة

Sepuluh hari awal Zulhijjah lebih afdal daripada sepuluh hari akhir Ramadhan, dan malam sepuluh akhir Ramadhan, lebih afdal daripada malam sepuluh awal Zulhijjah. [Majmu’ al-Fatawa, jilid 25, m/s 287]

5. Atas dasar itu Rasulullah meletakkan hari ini sebagai hari yang mesti dipertingkatkan amalan harian kita. Baginda melihatnya sebagai hari yang sangat dicintai oleh Allah. Sabda Rasulullah:

ما من أيام أعظم عند الله سبحانه ولا أحب إليه العمل فيهن من هذه الأيام العشر. فأكثروا فيهن من التهليل والتكبير والتحميد

“Tidak ada hari yang lebih besar di sisi Allah dan tidak ada hari yang lebih disayangi oleh Allah supaya kita beramal di dalamnya melainkan pada 10 hari ini. Maka perbanyakkanlah bertahlil, bertakbir dan bertahmid” (HR al-Tabrani)

Semoga Allah membimbing kita

Dr Ahmad Sanusi Azmi


Petugas kesihatan tak boleh buat pernyataan awam tanpa kebenaran

BANGI, 20 Rejab 1442H, Khamis – Petugas kesihatan dilarang membuat sebarang pernyataan awam tanpa mendapat kebenaran, selaras dengan prinsip perkhidmatan dan peraturan berkaitan tatatertib.

Perkara itu dimaklumkan Ketua Setiausaha Kementerian Kesihatan (KKM) dalam satu kenyataan hari ini, merujuk edaran pernyataan awam yang tersebar di media sosial mengenai pelaksanaan pemberian vaksin yang kononnya ditulis oleh petugas kesihatan kementerian berkenaan.

KKM berkata, setiap penjawat awam ditegah untuk membuat pernyataan secara langsung atau tidak langsung menyentuh pelaksanaan apa-apa dasar awam, program dan keputusan kerajaan tanpa kebenaran.

“Pernyataan yang tidak wajar dan dibuat tanpa usul periksa bukan sahaja menjejaskan imej pegawai sebagai penjawat awam, malah boleh menyebabkan kekeliruan dan kegelisahan dalam masyarakat serta menjejaskan kredibiliti perkhidmatan awam dankerajaan.

“KKM memandang serius berhubung dengan salah laku dalam penggunaan media sosial dan kecenderungan pegawai membuat pernyataan awam secara tidak wajar,” katanya.

Beliau berkata, etika dan tata kelakuan dalam perkhidmatan awam khususnya berkaitan penggunaan media sosial, bukanlah bertujuan menghalang mana-mana pegawai untuk bersuara.

Sebaliknya, langkah itu bagi memastikan pegawai menggunakan saluran maklum balas dan aduan yang betul serta menjaga imej dan kredibiliti pegawai, pekhidmatan awam serta kerajaan.

“Setiap pegawai di KKM dari semasa ke semasa diingatkan supaya memelihara kesopanan dan kesusilaan semasa menggunakan media sosial serta menjaga batas-batas penggunaannya agar tidak terjebak sebagai salah laku yang boleh dikenakan hukuman tatatertib.

“Setiap kes yang diadukan atau dikenal pasti sekiranya sabit kesalahan, hukuman tatatertib akan dikenakan berdasarkan kepada peraturan yang berkuat kuasa,” katanya.


Judi haram: 3 lagi penguat kuasa MBSA direman

PUTRAJAYA, 24 Zulhijjah 1441H, Jumaat – Tiga lagi penguat kuasa Majlis Bandaraya Shah Alam (MBSA) ditahan reman untuk membantu siasatan kes menerima dan mengutip rasuah untuk melindungi premis perniagaan haram di Sungai Buloh.

Perintah reman selama enam hari terhadap tiga lelaki berumur antara 40 dan 43 tahun yang bermula hari ini sehingga Rabu depan (19 Ogos) itu dikeluarkan oleh Majistret Shah Wira Abdul Halim di Mahkamah Majistret Putrajaya di sini.

Mereka yang ditahan di ibu Pejabat Suruhanjaya Pencegahan Rasuah Malaysia (SPRM) semalam selepas hadir memberi keterangan, dibawa ke mahkamah kira-kira 8.30 pagi dengan bergari dan berbaju lokap SPRM berwarna jingga.

Mereka disiasat di bawah Seksyen 17 (a) Akta SPRM 2009.

Ini menjadikan jumlah lapan pegawai penguat kuasa MBSA dan seorang peniaga yang direman bagi membantu siasatan kes yang sama.

Isu tersebut menjadi hangat apabila baru-baru ini tular dua klip video yang disiarkan secara langsung menerusi laman sosial Facebook Hot Burger Malaysia serta dikongsi akaun Mohd Asri Hamid, 42, atau dikenali sebagai Asri Janggut, yang mendakwa pihak berkuasa tidak mengambil tindakan terhadap kes judi serta mendedahkan lokasi perjudian di Bandar Baru Sungai Buloh.

Susulan pendedahan itu, SPRM melakukan siasatan terhadap dakwaan berkenaan dan mendapat kerjasama Jabatan Integriti dan Pematuhan Standard (JIPS) Bukit Aman, bagi menyiasat dakwaan tersebut. – Bernama


Jakim perkukuh penguatkuasaan, SOP sijil halal barangan import

KOTA BHARU, 11 Jamadilawal 1442H, Sabtu – Jabatan Kemajuan Islam Malaysia (Jakim) akan memperkukuhkan lagi penguatkuasaan serta prosedur operasi standard (SOP) dalam memberi kelulusan sijil halal membabitkan barangan import termasuk daging.

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, ini bagi memastikan setiap rakyat terutamanya umat Islam mendapat bekalan makanan yang halal, bersih serta mengikut hukum syarak.

“Pihak kerajaan termasuk Jakim akan terus memperkukuhkan lagi SOP termasuk kawal selia dan sekiranya perlu menambah kakitangan (Jakim), maka kita akan buat pengambilan staf juga,” katanya kepada pemberita selepas menghadiri Program Berkhatan Peringkat Pengkalan Chepa di Dewan Pusat Asuhan Tunas Islam di Pengkalan Chepa dekat sini, hari ini.

Sebelum ini, media melaporkan taktik jahat kartel yang menyeludup daging sejuk beku dari luar negara sebelum membungkus semula daging berkenaan dengan menggunakan logo halal dan menjualnya di pasaran seluruh Malaysia.

Mengulas lanjut, Ahmad Marzuk berkata, pihaknya juga akan meningkatkan lagi kolaborasi dengan pelbagai agensi terlibat seperti Kementerian Perdagangan Dalam Negeri dan Hal Ehwal Pengguna (KPDNHEP) bagi menyelesaikan isu berkenaan. – Bernama


MAQIS rampas daging babi dilabel sebagai produk ikan

GEORGETOWN, 11 Syawal 1443H, Khamis – Daging babi yang dilabelkan sebagai ikan dalam tin dari China telah dirampas oleh Jabatan Perkhidmatan Kuarantin Dan Pemeriksaan Malaysia (MAQIS) sebelum sempat dijual di sini.

Timbalan Ketua Pengarah MAQIS, Dr Azhari Sharidan Abu Bakar berkata, pihaknya berjaya menggagalkan cubaan membawa masuk kontena dengan 864 kotak (20,736 tin) ‘Canned Meining Fish Luncheon Meat’ di Terminal Kontena Butterworth Utara (NBCT) di sini.

Beliau berkata, rampasan itu berlaku pada Februari tahun ini apabila pegawai penguat kuasa MAQIS menemui 7,050.24 kilogram (kg) produk ikan dalam tin bernilai RM326,592 dari China.

“Penghantaran itu ditahan untuk siasatan lanjut kerana ia diimport dengan maklumat yang mengelirukan dan palsu.

“Barang yang diimport dengan maklumat palsu, tidak tepat atau mengelirukan adalah satu kesalahan di bawah Seksyen 13 Akta Perkhidmatan Kuarantin dan Pemeriksaan Malaysia 2011 (Akta 728),” katanya pada sidang media di Pejabat MAQIS di Bayan Lepas, hari ini.

Azhari berkata, siasatan lanjut menunjukkan produk yang dilabel sebagai ikan itu sebenarnya adalah daging babi.

“Produk tersebut telah diambil sampel dan diuji oleh Jabatan Kimia Malaysia.

“Daging babi dilarang diimport dari China bagi mengelak risiko Demam Babi Afrika (ASF) memasuki negara ini.

“Ia boleh menjejaskan industri penternakan babi di sini dan pengeluaran produk khinzir,” katanya.

Beliau berkata, syarikat pengimport itu didakwa selanjutnya mengikut Seksyen 11 (1) Akta Perkhidmatan Kuarantin dan Pemeriksaan Malaysia 2011 kerana mengimport produk pertanian tanpa permit import yang sah daripada MAQIS.

“Syarikat itu didenda RM16,000 bagi setiap satu pertuduhan dan telah membayar denda itu.

“Mengikut undang-undang, kami telah merampas barangan itu dan akan memusnahkannya dalam tempoh dua minggu akan datang,” katanya sambil menambah ini adalah rampasan terbesar mereka membabitkan daging babi tahun ini.

Azhari berkata, MAQIS mengambil langkah proaktif untuk memastikan barangan diimport ke Malaysia, terutamanya apabila ia melibatkan keselamatan makanan dan kawalan penyakit yang boleh menjejaskan industri pertanian.


PH-UMNO didominasi DAP diikat penipuan luar tabi’e

BANGI, 21 Zulkaedah 1444H, Sabtu – PAS  berpegang teguh pada pendekatan politik secara aman dan sejahtera serta menolak sebarang pencabulan terhadap kesucian Islam dan Perlembagaan Persekutuan.

Atas dasar itu, Ketua Penerangan PAS Pusat, Ir Ts Khairil Nizam Khirudin berkata, kombinasi Perikatan Nasional (PN)-Perpaduan Ummah adalah alternatif terbaik berbanding Pakatan Harapan (PH)-UMNO yang didominasi DAP.

Apatah lagi, kombinasi itu diikat dengan penipuan luar tabi’e – no DAP, no Anwar – yang dahulunya dicanang oleh pemimpin ‘mengkarung politik’ sebelum Pilihan Raya Umum Ke-15 (PRU15), katanya.

“PAS daripada dulu tetap teguh mempertahan, memperjuang kedaulatan Islam dan Melayu berasaskan kepada keluhuran Perlembagaan dan perpaduan ummah selaras dengan apa yang telah diusahakan YB Tan Sri Tuan Guru Hj Abdul Hadi Awang.

“Perpaduan Ummah dan Integrasi Nasional adalah kunci kestabilan pemerintahan serta politik negara kerana majoriti rakyat Malaysia adalah Melayu,” katanya dalam kenyataan pada Sabtu.

Menurut Ahli Parlimen Jerantut itu, kestabilan terbukti apabila kumpulan majoriti menerajui pemerintahan dan menjaga hak kaum-kaum lain dalam masa yang sama.

“PAS dan PN akan terus bawa agenda perpaduan ummah berteraskan Perlembagaan sebagai satu formula ampuh kestabilan politik dan pentadbiran negara,” katanya.


Bantuan mangsa banjir Libya sedikit, belum cukup tampung keperluan

DERNA, 1 Rabiulawal 1445H, Ahad – Bantuan dan tenaga kerja yang diterima Libya sangat sedikit walaupun sudah hari kelima banjir dahsyat melanda negara itu yang meragut nyawa ribuan orang.

Tragedi bermula pada malam Ahad apabila dua empangan runtuh berhampiran Derna di timur Libya, berikutan Ribut Daniel.

Ribut itu menyebabkan banjir di Wadi Derna, sungai yang mengalir dari Pergunungan Hijau melalui bandar dan ke laut.

Bulan Sabit Merah Libya berkata, jumlah kematian di bandar paling teruk terjejas, Derna, kini meningkat dengan cepat kepada 11,300.

Keseluruhan kawasan kejiranan dihanyutkan dan kira-kira 10,000 orang masih hilang.

Walaupun usaha tindak balas kecemasan telah bermula, dan pasukan antarabangsa telah dikerahkan, pekerja bantuan di lapangan berharap lebih banyak sokongan disalurkan.

Jurucakap Palang Merah di Libya, Bashir Omar berkata, keutamaan sekarang ialah mengeluarkan sejumlah besar mayat yang dihanyutkan di sekitar bandar itu.

“Kami mempunyai kira-kira 400 sukarelawan dan fokus sekarang untuk mengeluarkan mayat.

“Kami perlukan masa untuk menilai jumlah kematian dan rumah yang telah musnah,” tambahnya, sambil menunjukkan angka korban kemungkinan jauh lebih tinggi daripada rekod rasmi.

Menurut Bashir, menyampaikan bantuan kepada orang ramai bukanlah satu proses yang mudah.

“Semakin sukar untuk kami salurkan bantuan kerana jalan raya terputus, dan talian sambungan, internet dan elektrik terjejas,” katanya.

Pekerja bantuan memberitahu, meskipun terdapat bantuan disalurkan, ia masih belum cukup untuk menampung keperluan keseluruhan mangsa terjejas.

“Ramai yang kelaparan dan dehidrasi di tahap melampau. Beberapa bantuan telah tiba, cuma ia tidak diagihkan dengan betul.

“Pakaian antara isu besar. Satu malapetaka apabila wanita, kanak-kanak dan semuanya tinggal sehelai sepinggang.

“Kasut pun penting, kerana orang ramai berjalan tanpa alas kaki,” kata seorang sukarelawan dan penterjemah yang berpangkalan di Dera, Wael Habil. – Agensi


FELDA beli 10 juta lagi saham FGV

KUALA LUMPUR, 7 Jamadilakhir 1442H, Rabu – FELDA membeli 10 juta lagi saham FGV Holdings Bhd daripada pasaran terbuka dengan harga RM13 juta.

Dalam maklumannya kepada Bursa Malaysia hari ini, FGV berkata, saham berkenaan dibeli pada harga RM1.30 sesaham semalam.

Pembelian itu meningkatkan jumlah saham FGV yang diperoleh FELDA setakat minggu ini kepada 51 juta saham.

Pada Isnin, agensi itu membeli 41 juta saham menerusi pasaran terbuka pada harga RM53.3 juta, dengan RM1.30 sesaham.

Ini selepas agensi itu mengeluarkan dokumen tawarannya pada hari Selasa minggu lalu berkaitan dengan tawaran pengambilalihan mandatori tanpa syarat untuk semua baki saham dalam FGV yang tidak dimilikinya, kecuali saham perbendaharaan.

Tawaran RM1.30 sesaham akan dibuka untuk penerimaan sehingga 5 petang, 2 Februari, melain dilanjutkan atau disemak semula.

Pada 8 Disember 2020, FELDA yang sudah pun memiliki 21.24 peratus pegangan dalam FGV, menambah pegangannya dalam syarikat itu kepada 35.12 peratus dan bercadang menjadikan FGV syarikat persendirian pada RM1.30 sesaham.

Tambahan pegangan 13.88 peratus itu dibeli daripada Kumpulan Wang Persaraan (Diperbadankan) atau KWAP sebanyak 6.1 peratus dan Urusharta Jamaah Sdn Bhd (7.78 peratus). – Bernama


‘Sokong dulu Belanjawan 2021, kemudian baru bahas apa tak puas hati’

Oleh Siti Hafidah Abd Ghaffar

BANGI, 6 Rabiulakhir 1442H, Ahad – Sekalipun tidak bersetuju dengan agihan Belanjawan 2021, Ahli Parlimen tidak sepatutnya membangkang kerana agenda utama adalah memenuhi keperluan rakyat.

Walaupun ada sentimen politik dalam kalangan ahli Dewan Rakyat, mereka seharusnya akur nasihat Yang di-Pertuan Agong, Al-Sultan Abdullah Ri’ayatuddin Al-Mustafa Billah supaya memberi sokongan padu kepada Belanjawan 2021.

Bagi Ketua Kluster Tadbir Urus dan Integriti, Pusat Pengajian Kerajaan, Universiti Utara Malaysia (UUM), Prof Dr Ahmad Martadha Mohamed, bukanlah sesuatu yang pelik sekiranya agihan peruntukan dalam Belanjawan 2021 tidak dipersetujui.

Oleh kerana itu adanya ada sesi perbahasan Rang Undang-Undang (RUU) Perbekalan 2021, di Dewan Rakyat sebelum belanjawan diluluskan.

“Tetapi apa yang kita harapkan apabila Ahli Parlimen berdebat, mereka melihat kepada kepentingan lebih besar pada hari ini adalah meluluskan bajet.

“Apa yang yang mereka tidak bersetuju mereka perlu kemukakan. Tapi diakhirnya nanti yang lebih utama ialah kelulusan bajet tersebut,” katanya ketika dihubungi Ismaweb.net hari ini.

Biarpun terdapat cakap-cakap bahawa ‘is not the the end of the day’ jika Belanjawan 2021 tidak diluluskan, bahkan ada yang kata kerajaan ‘baharu’ boleh bentangkan bajet, Prof Ahmad Martadha menyifatkan perkara itu tidak sepatutnya dijadikan alternatif.

Malah saranan meluluskan belanjawan di bawah Perkara 102 Perlembagaan Persekutuan bukanlah alternatif terbaik kerana bersifat sementara dan sepatutnya menjadi pilihan terakhir.

Katanya, secara mudahnya jika Ahli Parlimen tidak bersetuju, mereka boleh memberikan konstruktif komen terhadap apa jua perincian dalam belanjawan, tetapi apa yang lebih utama meluluskan dahulu belanjawan tersebut.

“Kemudian teruskan agenda apa yang mereka tidak puas hati dalam perbahasan nanti ataupun mengadakan kerjasama, perbincangan, dialog secara informal.

“Kita sudah tengok banyak negara, misalnya ada satu ketika di Amerika Syarikat (AS) pernah terjadi di mana bajet tidak diluluskan, maka kerajaan tidak boleh buat apa-apa dalam tempoh dua minggu erti kata lain lumpuh kerana kongres tidak meluluskan bajet.

“Jadi bagi saya pertimbangan yang rasional, keputusan bijaksana perlu dibuat dengan meletakkan agenda dan kepentingan politik kemudian, letakkan kepentingan rakyat paling utama tidak kira apa jua latar belakang parti,” katanya.


Ramai lagi MP UMNO ikut Ahmad Jazlan tarik diri sokong PN?

PASIR SALAK, 26 Jamadilawal 1442H, Ahad – Beberapa Ahli Parlimen UMNO dijangka menarik balik sokongan kepada kerajaan Perikatan Nasional (PN).

Ia mengikut jejak langkah Ahli Parlimen Machang, Datuk Ahmad Jazlan Yaakub yang berbuat demikian semalam.

Ahli Majlis Tertinggi UMNO, Datuk Seri Tajuddin Abdul Rahman mengakui mendengar ura-ura isu berkenaan, namun tiada pengesahan mengenai identiti wakil rakyat terbabit.

Beliau berkata, tindakan Ahmad Jazlan itu menjadi pencetus kepada perubahan Ahli Parlimen UMNO.

Bagaimanapun, katanya, tindakan berkenaan bukan berdasarkan keputusan parti, sebaliknya bergantung kepada individu berkenaan.

“UMNO tidak terlibat dalam perkara ini. UMNO buat keputusan kita bersama Bersatu sehingga pilihan raya, itu keputusan parti.

“Kalau pilihan raya bulan Mac… bulan Mac (kekal bersama Bersatu)… kalau bulan Jun, bulan Jun.

“(Saya) Dengar cerita ada, dengar cerita… tak tau siapa, dengar ceritalah. Ini (susulan) apa yang berlaku… dilakukan oleh Datuk Jazlan tu sebagai ‘trigger’, dia pencetus kepada perubahan,” katanya seperti dilapor media tempatan.

Pada Sabtu, Ahmad Jazlan dalam sidang media di Kota Bharu mengumumkan menarik balik sokongannya kepada kerajaan PN.

Pendirian Ahmad Jazlan yang juga Pengerusi Perhubungan UMNO Kelantan itu menyaksikan kerajaan PN ketika ini memiliki sokongan 110 daripada 220 Ahli Parlimen di Dewan Rakyat.


Kepatuhan rakyat terhadap SOP, kunci bendung COVID-19

KOTA BHARU, 18 Jamadilakhir 1442H, Ahad – Kepatuhan semua rakyat terhadap prosedur operasi standard (SOP) adalah kunci utama dalam membendung penularan COVID-19 di negara ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata apa yang penting bukanlah Perintah Kawalan Pergerakan (PKP) atau PKP Bersyarat tetapi kepatuhan kepada SOP.

“Sekiranya tiada urusan penting, duduk di rumah,” katanya kepada pemberita selepas melawat Pusat Kuarantin dan Rawatan COVID-19 Berisiko Rendah (PKRC) di Pusat Tarbiyah Islamiah Kelantan (PUTIK) dekat sini hari ini.

Beliau mengakui terdapat kelonggaran syarat dalam pelaksanaan PKP kali ini berbanding pada Mac tahun lepas dan berharap rakyat dapat memainkan peranan dalam usaha mengurangkan jangkitan COVID-19.

“Kita faham ada kelonggaran sebab kita kena lihat kepada kesihatan dan juga ekonomi. Jadi kedua-dua faktor ini perlu keseimbangan. Itu yang penting supaya kita boleh kawal kes dan juga menjalankan ekonomi,” katanya.

Ditanya kemungkinan PKP disambung selepas 4 Februari ini, Dr Noor Hisham berkata Kementerian Kesihatan hanya memberikan nasihat dan cadangan kepada Majlis Keselamatan Negara (MKN) untuk tindakan sewajarnya.

“Jadi untuk mendapatkan kata putus, kita akan berbincang semula dengan melihat kepada tindakan yang sesuai. Sekarang ini kita lihat Selangor catat kes harian yang tinggi. Jadi adakah kita akan bersasar ke Selangor sahaja, maka kita akan bincang dalam MKN,” katanya.

Mengulas lawatannya ke Kelantan, beliau berkata fasiliti kesihatan untuk merawat pesakit COVID-19 di negeri itu masih mempunyai keupayaan untuk memberikan perkhidmatan terbaik namun aspek sumber manusia dan peralatan perubatan perlu dipertingkat.

“Setakat ini, kita masih belum lagi untuk meningkatkan PKRC memandangkan sekarang ini kita tengok PKRC di PUTIK ini pun tak penuh lagi dan masih ada keupayaan tetapi jika perlu, kita boleh tingkatkan lagi di daerah lain.

“Kita ada ruang contohnya di Hospital Sultan Ismail Petra di Kuala Krai, masih ada lima unit rawatan rapi yang kosong. Jadi apa yang kita perlukan ialah peralatan dan juga kepakaran serta jururawat terlatih untuk ditempatkan di situ,” katanya. – Bernama


Selangor tak tolak kemungkinan tambah kerusi DUN

SHAH ALAM, 27 Rabiulakhir 1443H, Khamis – Kerajaan Negeri Selangor tidak menolak kemungkinan kerusi Dewan Undangan Negeri (DUN) ditambah dengan mengambil kira aspek peningkatan jumlah pengundi berumur 18 tahun sehingga 20 tahun dan pertambahan penduduk akibat migrasi ke negeri ini.

Pengerusi Jawatankuasa Tetap Kerajaan Tempatan, Pengangkutan Awam dan Pembangunan Kampung Baru negeri Ng Sze Han berkata namun, tumpuan juga perlu diberikan terhadap aspek kesekataan jumlah pengundi antara satu kawasan dengan kawasan yang lain.

“Ini bagi mengelakkan daripada berlakunya ‘malapportionment’ ataupun ketidaksekataan yang akan mengakibatkan nilai undi di satu kawasan tidak setanding dengan kawasan yang lain,” katanya.

Beliau berkata demikian bagi pihak Menteri Besar Datuk Seri Amirudin Shari di persidangan DUN Selangor hari ini bagi menjawab soalan Lim Yi Wei (PH-Kampung Tunku) yang ingin tahu mengenai cadangan persempadanan semula di negeri ini.

Ng berkata pada 2019, Dewan Rakyat dan Dewan Negara telah meluluskan pindaan kepada Perkara 47 dan Perkara 119 Perlembagaan Persekutuan yang menurunkan had usia kelayakan mengundi dari 21 tahun kepada 18 tahun dan ia berkait dengan kelayakan mengundi di dalam pilihan raya, serta kelayakan menjadi seorang Ahli Dewan Rakyat.

“Secara amnya, walaupun sudah melebihi dua tahun sejak pindaan ini diluluskan, proses ini akan selesai pada 31 Dis ini dan berkuat kuasa mulai tahun depan, sebagaimana diberitahu oleh Perdana Menteri, Datuk Seri Ismail Sabri Yaakob serta Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar,” katanya.

Menurutnya kali terakhir bilangan kerusi DUN Selangor ditambah pada 2003 sewaktu proses persempadanan semula dijalankan sebelum Pilihan Raya Umum Ke-11 pada 2004, iaitu daripada 48 kerusi kepada 56 kerusi di seluruh negeri ini. – Bernama


Negara penjajah Israel lulus 800 unit penempatan haram

BAITULMAQDIS, 27 Jamadilawal 1442H, Isnin – Pemimpin negara penjajah Israel, Benjamin Netanyahu hari ini meluluskan pembinaan 800 unit penempatan haram baharu di Tebing Barat yang diduduki.

Melalui ciapan di laman Twitter dalam bahasa Yahudi, Netanyahu berkata, penempatan haram itu dibangunkan di kawasan Judea dan Samaria.

“Kami akan tetap membangunkan tanah Israel,” katanya.

Menurut Perbadanan Penyiaran Awam Israel, unit-unit baru turut akan dibina di penempatan haram di Tebing Barat utara.

Keputusan Netanyahu itu diumumkan beberapa hari sebelum pelantikan Presiden Amerika Syarikat (AS) baharu, Joe Biden.

Sebelum ini, Presiden AS Donald Trump menyokong pembinaan penempatan haram Israel di Tebing Barat, sementara Biden menyuarakan penentangan terhadap kegiatan itu ketika kempen pilihan raya.

Tebing Barat termasuk Baitulmaqdis Timur dianggap sebagai wilayah yang diduduki di bawah undang-undang antarabangsa, menjadikan penempatan orang Yahudi di sana tidak sah. -Agensi


Amerika bantu pembunuhan lebih ramai kanak-kanak di Palestin

GAZA, 6 Syawal 1442H, Selasa – Menteri Luar Negeri Iran, Mohammad Javad Zarif menegaskan, tindakan Amerika Syarikat (AS) meluluskan penjualan ratusan juta senjata api kepada negara pengganas Israel di tengah-tengah kekejaman Tel Aviv, membunuh kanak-kanak Palestin di Semenanjung Gaza.

“Di kala peluru buatan AS sudah membunuh ratusan orang Palestin yang tidak bersalah, AS bantu lagi dengan meluluskan pula peluru berpandu ‘ketepatan tinggi’ berjumlah AS$735 juta (RM3.07 bilion) kepada Israel untuk membunuh lebih banyak kanak-kanak dengan lebih tepat sasarannya,” kata Zarif, hari ini.

Sebelum ini, The Washington Post melaporkan, bahawa AS menjual peluru berpandu dengan ketepatan tinggi kepada rejim Zionis yang kejam.

Selain itu, Washington turut menghulurkan bantuan ketenteraan sebanyak AS$4 bilion (RM16.5 bilion) untuk rejim itu setiap tahun.

Kekejaman Israel sehingga kini telah mengorbankan 212 orang, termasuk 61 kanak-kanak dan 36 wanita, dengan 1,400 yang lain mengalami kecederaan.

AS yang secara sejarahnya melindungi rejim Zionis daripada tanggungjawab atas tindakan pembunuhan besar-besaran, jenayah perang dan kejahatan terhadap kemanusiaan telah menghalang Majlis Keselamatan Bangsa-Bangsa Bersatu (UNSC) untuk mengeluarkan kenyataan yang mengecam.

Sokongan Washington terhadap Israel tidak mengejutkan kerana setakat ini ia telah menyekat 44 resolusi anti-Israel sepanjang sejarah UNSC.

“Kemudian AS menyekat kenyataan yang paling ringan dari UNSC,” kata Zarif merujuk kepada desakan terbaru Washington untuk melindungi Tel Aviv.

“Dunia sedang menyaksikan Israel dan penyokongnya menunjukkan wajah ‘buruk’ mereka,” kata diplomat tertinggi itu. – Agensi


Wanita ketua ajaran PMYT ditahan polis

KUALA LUMPUR, 26 Muharram 1443H, Sabtu – Polis menahan seorang wanita yang merupakan ketua ajaran Perjalanan Mimpi Yang Terakhir (PMYT) di kediamannya di Shah Alam, awal pagi tadi.

Timbalan Ketua Polis Daerah Brickfields Supt Basri Sagoni berkata wanita berusia 39 tahun itu ditahan kira-kira 1.10 pagi dan pihaknya turut merampas lima telefon bimbit pelbagai jenama, sekeping kad bank, resit pemindahan wang ke akaun bank tempatan sebanyak RM84,721 dan sepasang telekung putih.

Menurutnya suspek sebelum ini ada membuat laporan polis bagi menyatakan tidak pernah mewujudkan kumpulan ajaran sesat atau bertentangan dengan ajaran Islam serta menafikan semua tuduhan termasuk tindakan yang boleh mengancam keselamatan negara.

“Suspek kini ditahan reman selama empat hari sehingga 7 September ini dan kes disiasat di bawah Seksyen 298A Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan hari ini.

Sebelum ini, tular dalam media sosial seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya mencari Imam Mahdi untuk melawan musuh.

Wanita terbabit juga mendakwa dirinya mempunyai keistimewaan dan berupaya membuat ramalan berkaitan apa yang akan berlaku pada masa depan.

Basri berkata setakat ini polis menerima enam laporan berhubung isu sama yang dibuat di lima balai polis berasingan.

Beliau turut menasihatkan orang ramai untuk tidak menimbulkan sebarang spekulasi berkaitan kes ini. – Bernama


Kanada akan dakwa suspek bunuh keluarga Islam atas tuduhan pengganas

TRENTON (Kanada), 4 Zulkaedah 1442H, Selasa – Suspek lelaki yang disyaki membunuh keluarga Afzaal di kota London, wilayah Ontario baru-baru ini, akan didakwa atas tuduhan pengganas, kata pendakwaraya Kanada di mahkamah pada Isnin.

Menurut Agensi Anadolu, Nathaniel Veltman, 20, sudah berdepan empat pertuduhan iaitu melakukan pembunuhan tahap pertama dan satu pertuduhan cubaan membunuh.

Perdana Menteri Justin Trudeau sebelum ini menyifatkan kejadian itu sebagai “serangan pengganas” apabila suspek melanggar keluarga tersebut dengan sebuah trak lima tan pada petang 6 Jun.

Mangsa dikenali Salman Afzaal berusia, 46, isterinya Madiha Salman, 44, anak perempuan mereka Yumna Salman,15, dan nenek berusia 74 tahun, Talat Afzaal.

Fayez Afzaal, 9, satu-satunya mangsa yang terselamat dan dimasukkan ke hospital dengan kecederaan serius tetapi stabil.

Veltman pada Khamis lalu hadir kali kedua ke mahkamah selama beberapa minit melalui sidang video. Kes itu ditangguhkan sehingga suspek mendapatkan peguam, namun pada Isnin menerusi sidang video, tertuduh masih belum mempunyai peguam, lapor CTV News.

Tuduhan membunuh lebih serius daripada keganasan.

Tetapi, Pengarah Bahagian Majlis Muslim Kanada Yusuf Faqari, berkata kepada Global News amat penting untuk melabelkan jenayah itu sebagai tindakan pengganas kerana ia dapat menghalang tragedi sama berulang. – Bernama


KP Kesihatan nafi Dr Ali meninggal akibat kelesuan

KUALA LUMPUR, 7 Jamadilakhir 1442H, Rabu – Ketua Pengarah Kesihatan Tan Sri Dr Noor Hisham Abdullah menafikan dakwaan bahawa petugas barisan hadapan Kementerian Kesihatan (KKM), Dr Ali Noor Hassan meninggal dunia akibat kelesuan dalam bertugas ataupun kerana jangkitan COVID-19.

Sebaliknya beliau berkata ia disebabkan Allahyarham mempunyai penyakit lain, namun enggan mendedahkannya ketika ditanya.

“Beliau meninggal bukan akibat jangkitan COVID-19 atau kelesuan dalam bertugas,” katanya ringkas melalui aplikasi WhatsApp kepada Bernama.

Terdahulu Skuad Pengurusan Jenazah Malaysia (SPJM) menerusi laman Facebook semalam melaporkan Dr Ali jatuh sakit kerana beban kerja terlalu penat dan letih, selain kekurangan masa untuk beristirehat setelah bertugas di barisan hadapan KKM menangani COVID-19.

Sementara itu dalam kenyataan di laman Facebooknya, Dr Noor Hisham berkata keputusan ujian COVID-19 Allahyarham adalah negatif dan memohon mana-mana pihak tidak membuat spekulasi bagi menghormati jenazah serta ahli keluarga Allahyarham.

Menurutnya Allahyarham yang meninggal dunia lewat malam kelmarin (18 Jan) dimasukkan ke Hospital Kuala Lumpur sejak awal Disember 2020 disebabkan penyakit lain dan telah menjalani beberapa sesi rawatan.

“Beliau seorang Pegawai Perubatan KKM yang amat disenangi oleh rakan-rakan sekerja, pesakit dan masyarakat setempat beliau. Salam takziah diucapkan buat seluruh ahli keluarga Allahyarham Dr Ali Noor bin Hassan atas pemergian beliau,” katanya.

Dr Noor Hisham turut mengajak semua memanjatkan doa buat Allahyarham agar dicucuri rahmat dan ditempatkan dalam kalangan orang yang beriman. – Bernama


RUU Kawalan Produk Merokok tak jadi bentang esok

BANGI, 23 Rabiulawal 1445H, Isnin – Rang Undang-Undang (RUU) Kawalan Produk Merokok Demi Kesihatan Awam 2023 atau RUU Generasi Penamat (GEG) bagi bacaan kali kedua dilapor ditarik balik dan gagal dibentang oleh Kementerian Kesihatan (KKM), esok.

Penarikan balik RUU berkenaan yang melepasi kajian dan pertimbangan Jawatankuasa Pilihan Khas Kesihatan, Sains dan Inovasi Parlimen sebelum ini perlu dibentang dan diluluskan oleh Kabinet terlebih dahulu.

Bagaimanapun, tidak dijelaskan secara terperinci tarikh tepat RUU itu akan dibawa ke Kabinet sekali gus dibentang di Dewan Rakyat.

“RUU ini ditarik balik kerana ia perlu dibawa dan diluluskan ke Kabinet,” kata seperti dilapor Utusan Malaysia, hari ini.

Khamis lalu, Menteri Kesihatan, Dr. Zaliha Mustafa dilaporkan berkata, RUU tersebut akan dibentang untuk bacaan kedua di Dewan Rakyat, 10 Oktober 2023.

Pada 12 Julai lalu, RUU GEG dibentangkan untuk bacaan pertama sebelum dirujuk ke Jawatankuasa Pilihan Khas (JKPK) Kesihatan.

Hasil penelitian yang dibuat oleh ahli JKPK bagi memantapkan RUU ini supaya ia ini dapat dibincangkan, diteliti dan disokong oleh semua pihak (bipartisan).

Pautan berkaitan:
https://ismaweb.net/2023/10/05/1ruu-kawalan-produk-merokok-dibentang-minggu-depan/


Beza di antara pejuang dengan petualang

PETUALANG bermaksud orang yang berusaha mendapatkan sesuatu dengan cara yang tidak jujur

Menipu, bermuka-muka, mencuri, menggadai, memanipulasi, mengugut, merasuah dan pelbagai cara lagi

Senang cerita mereka merupakan pengkhianat!

Kononnya memperjuangkan agama Islam, tapi akhlak asas Islam tidak terlihat pada diri dan ahli keluarga. Kepentingan Islam dan umat Islam diinjak-injak di bawah kepimpinan mereka

Kononnya memperkasakan bangsa Melayu, tapi mereka sendiri yang memaki dan merendah-rendahkan bangsa sendiri. Mereka berkulit sawo matang dan makan makanan Melayu, tapi ketaatan dan ketaksuban berkiblatkan Barat. Bangsa Melayu melarat dan mengemis di bumi sendiri di bawah kepimpinan mereka

Pejuang membina jati diri bangsa berasaskan lunas agama, petualang menghancurkannya atas nama kebebasan dan kesamarataan bersama.

Pejuang berkorban demi agama, bangsa serta tanah pertiwi, Petualang mengorbankan semua itu demi kepentingan diri dan kroni.

Pejuang berusaha penuh dedikasi, petualang tersenyum sinis dan menyebut, “Daddy kasi!”.

Ir. Ts. Lukman Al Hakim